Cameroon kejutkan Brazil, namun tidak cukup untuk mara

(Penyerang Cameroon  Vincent Aboubakar menanduk bola semasa perlawanan bola sepak Piala Dunia Kumpulan G Qatar 2022 antara Cameroon dan Brazil/FOTO IHSAN FIFA)

LUSAIL, 3 Disember- Cameroon menewaskan Brazil 1-0 pada aksi terakhir Kumpulan F Piala Dunia, namun keputusan itu tidak cukup menyelamatkan wakil Afrika itu daripada tersingkir.Cameroon menamatkan saingan di tempat ketiga dengan empat mata, dua mata di belakang Switzerland yang berjaya menewaskan Serbia 3-2.Sementara Brazil muncul juara kumpulan berdasarkan perbezaan jaringan dan akan bertemu Korea Selatan pada aksi 16 terbaik.Fred, Antony dan Bruno Guimaraes mempunyai peluang membuka jaringan dengan Gabriel Martinelli muncul pemain paling menyerlah buat juara dunia lima kali itu.Namun, Cameroon akhirnya memecah kebuntuan pada minit ketiga masa tambahan menerusi tandukan Vincent Aboubakar yang kemudiannya dibuang padang selepas dilayangkan kad kuning kedua kerana membuka jersi bagi meraikan gol kemenangan itu.

(Pemain Camroon, Vincent Aboubakar dilayangkan kad kuning kedua/ FOTO IHSAN FIFA)

Pada aksi itu, Jurulatih Brazil Tite menurunkan barisan kedua pasukannya dalam perlawanan terakhir Kumpulan G berkenaan untuk memastikan barisan pemain utamanya mengekalkan momentum kecergasan untuk perlawanan 16 terakhir jika mereka menduduki tangga teratas.Dengan situasi mereka yang sudah menempah tiket untuk pusingan seterusnya selepas dua kemenangan, Tite melakukan sembilan pertukaran dalam pasukan yang menang 1-0 menentang Switzerland, mengekalkan hanya pemain pertahanan Eder Militao dan pemain tengah Fred dalam kesebelasan utama.-REUTERS


Biar sama-sama putih mata, Ghana puas sekat kemaraan Uruguay

(Pertahanan Ghana, Daniel Amartey (kiri) menyekat pergerakan penyerang Uruguay, Darwin Nunez pada aksi terakhir Kumpulan H di Stadium Al-Janoub/FOTO IHSAN FIFA)

DOHA, 3 Disember- Pemain pertahanan tengah Ghana, Daniel Amartey mengakui pasukannya sememangnya bertekad menghalang Uruguay mara ke peringkat 16 terbaik Piala Dunia sekiranya mereka juga gagal berbuat demikian.'Perang dingin' antara dua negara itu bermula 12 tahun lalu susulan insiden Luis Suarez yang menghalang jaringan Ghana menggunakan tangan namun membantu Uruguay mara ke separuh akhir Piala Dunia di Afrika Selatan.Suarez dilayangkan kad merah namun Asamoah Gyan gagal menyempurnakan penalti dan penentuan menerusi sepakan penalti itu dimenangi Uruguay sekali gus menafikan peluang Ghana menjadi negara Afrika pertama mara ke separuh akhir Piala Dunia.Dengan Ghana turut mengejar dua gol untuk layak sementara Uruguay memerlukan satu lagi gol, perlawanan terbabit bertambah menarik dalam 20 minit terakhir."Saya katakan pada rakan sepasukan yang kita perlukan gol tetapi mereka juga perlukan satu lagi gol.

(Pemain Ghana pada perlawanan menentang Uruguay/FOTO IHSAN FIFA)

"Jadi, kami bertahan sehabis mungkin supaya jika kami tidak dapat mara ke pusingan 16 terbaik mereka pun tidak dapat bolos," kata Amartey.Ketika ditanya sama ada penting untuk menafikan peluang Uruguay mara ke pusingan kalah mati, Amartey berkata, " bagi saya, ya"."Ia aksi yang sukar kerana anda boleh lihat semua pemain termasuk pertahanan mereka naik ke atas."Uruguay mahukan satu lagi gol dan anda lihat kami bertahan menentang empat lawan lima atau tiga lawan dua tetapi kami berjaya bertahan dengan baik," katanya. -AFP


Suarez kempunan julang Piala Dunia, kekecewaan iringi langkah akhir

(Kemenangan Uruguay tidak cukup membawa mereka layak ke pusingan seterusnya susulankemenangan Korea Selatan ke atas Portugal/FOTO IHSAN FIFA)

DOHA, 3 Disember- Luis Suarez terpaksa menerima hakikat perlu meninggalkan saingan Piala Dunia keempat dan terakhirnya dengan perasaan diselubungi kesedihan dan kekecewaan selepas pasukannya, Uruguay akhirnya tersingkir walaupun menang 2-0 ke atas Ghana.Uruguay memenangi perlawanan terakhir Kumpulan H di Qatar tetapi dinafikan tempat ke pusingan 16 terakhir oleh Korea Selatan, yang menewaskan Portugal yang sudah layak 2-1 untuk menyertai mereka di peringkat kalah mati.

Korea Selatan mara dengan kelebihan jumlah jaringan selepas kedua-dua pasukan mengumpul empat mata.Suarez kelihatan menangis ketika meninggalkan padang manakala rakan sepasukannya Edinson Cavani mengetuk skrin VAR tanda protes ketika dia kembali ke bilik persalinan."Saya berasa sedih dan kecewa. Saya cukup bertuah untuk bermain dalam empat siri Piala Dunia," kata Suarez, 35, kepada stesen TV Uruguay Teledoce.“Sebelum perlawanan, saya memikirkan tentang anak lelaki saya yang berusia empat tahun yang tidak pernah melihat saya memenangi perlawanan Piala Dunia."Hari ini dia melihat saya menang tetapi dengan imej kesedihan. Bagi bapa, ini sangat sukar." katanya. -AFP

(Kekecewaan iringi langkah 'selamat tinggal' Suarez/IHSAN FIFA)


Air mata gembira Son, Korea Selatan atasi Portugal

(Kapten Korea Selatan Son Heung-min menangis kegembiraan selepas pasukannya menewaskan Portugal 2-1 sekali gus layak ke pusingan 16 terbaik Piala Dunia/FOTO IHSAN AFP)

DOHA, 3 Disember- Kapten Korea Selatan, Son Heung-min berkata dia menangis kegembiraan selepas pasukannya menewaskan Portugal 2-1 dan mara ke pusingan 16 terakhir Piala Dunia.Wakil Asia itu begitu hampir tersingkir dalam saimngan Piala Dunia kali ini namun jaringan kemenangan minit ke-91 Hwang Hee-chan melonjak Korea Selatan ke tangga kedua Kumpulan H, di belakang Portugal.Bagaimanapun mereka terpaksa menunggu beberapa minit selepas permainan untuk menanti keputusan perlawanan antara Uruguay dan Ghana.Uruguay menewaskan Ghana 2-0 tetapi gagal mencari gol tambahan untuk kembali memintas Korea Selatan di tangga kedua."Saya yakin air mata ini adalah air mata gembira. "Kami menunggu saat ini sejak sekian lama dan sebagai pemain kami percaya kami mampu melakukannya."Memang ada ketika saya rasa tidak mampu untuk memberikan yang terbaik tetapi saya berterima kasih kepada rakan sepasukan kerana membantu apabila saya gagal menyempurnakan tugas saya, mereka selalu menjadi tulang belakang" kata Heung-min.Korea Selatan, yang tersingkir di peringkat kumpulan pada edisi 2014 dan 2018, kini mara ke pusingan kalah mati buat kali ketiga sepanjang beraksi di Piala Dunia.Jika Brazil muncul juara kumpulan, mereka akan bertemu Korea Selatan pada pusingan seterusnya.

(Kapten Korea Selatan Son Heung-min menangis kegembiraan selepas pasukannya menewaskan Portugal 2-1 sekali gus layak ke pusingan 16 terbaik Piala Dunia/FOTO IHSAN FIFA)

"Mara ke pusingan 16 adalah sasaran kami dan kini kami mempunyai sasaran lebih tinggi dan akan cuba mencapainya."Jika kami berpeluang menewaskan Brazil, kami akan melakukan yang terbaik dan membuat persediaan," katanya. "Tiada siapa yang dapat meneka kesudahan sesuatu permainan terutama bola sepak.- AFP


Haqimi tekad balas kepercayaan, dipanggil jalani latihan pusat pertama bersama Harimau Malaya

PETALING JAYA, 2 Disember- Penyerang muda Kuala Lumpur City FC, Muhammad Haqimi Azim Rosli bertekad membalas kepercayaan Ketua Jurulatih, Kim Pan Gon yang memanggilnya menjalani kem latihan skuad Harimau Malaya.Ini panggilan pertama buat Haqimi dalam skuad kebangsaan yang kini sedang melakukan persiapan ke saingan Piala AFF 2022.Meskipun terpaksa bersaing dengan pemain lebih senior, namun pemain berusa 19 tahun itu berazam merebut tempat dalam skuad terakhir yang akan dibawa ke kempen itu nanti.

(Ini panggilan pertama buat Haqimi dalam skuad kebangsaan yang kini sedang melakukan persiapan ke saingan Piala AFF 2022)

"Saya belajar sesuatu yang baru di bawah Pan Gon. Ia sesuatu yang sukar, tetapi saya akan cuba yang terbaik," katanya kepada pemberita pada latihan hari ketiga skuad negara di Wisma FAM, di sini.Seorang lagi pemain yang pertama kali dipanggil, Sergio Aguero menyifatkan peluang mewakili Malaysia adalah sesuatu yang terbaik dalam kariernya."Sebagai pemain bola sepak, saya bekerja keras untuk berada di sini. Saya akan bermain dengan bersungguh-sungguh," katanya.


Arul harap 'Speedy Tigers' kekal momentum untuk atasi Ireland

(Aksi skuad hoki negara menentang Jepun semalam/FIH)

KUALA LUMPUR, 2 Disember- Skuad hoki lelaki kebangsaan bertekad meneruskan momentum kemenangan untuk mengatasi Ireland pada separuh akhir Kejohanan Piala Negara-Negara Persekutuan Hoki Antarabangsa (FIH) 2022 di Afrika Selatan, esok.Ketua jurulatihnya, A. Arulselvaraj berkata skuad ‘Speedy Tigers’ yang bangkit daripada kekalahan tipis kepada Korea Selatan untuk mara ke separuh akhir dengan menewaskan Kanada dan Jepun, mempunyai semangat yang tinggi untuk meneruskan rentak cemerlang mereka.Beliau turut berharap aksi menentang pasukan ranking ke-12 dunia itu yang dijadualkan pada waktu cuaca panas, jam 1.30 tengah hari waktu tempatan di Stadium NWU Astro, Potchefstroom, dapat memberikan kelebihan kepada anak buahnya yang menghuni ranking ke-10 dunia.

“Saya rasa kekuatan pasukan Ireland terletak pada beberapa pemain yang beraksi di Liga Belanda dan Belgium. Ireland juga nampak kuat apabila berjaya meraih sembilan mata daripada tiga aksi (untuk muncul juara Kumpulan A).“Namun, kita mempunyai kepantasan sebagai kekuatan kita, yang diharap dapat memerangkap mereka. Selain itu, waktu perlawanan pada tengah hari juga dapat membantu kita,” katanya menerusi video yang dikongsikanMengikut rekod pertemuan, Malaysia, yang muncul juara Piala Sultan Azlan Shah buat julung-julung kalinya pada awal bulan lepas, telah mencatatkan lima kemenangan, manakala Ireland mencatatkan empat kemenangan dengan dua kali aksi terikat.Malaysia memulakan kempen Kumpulan B dengan kekalahan tipis 1-0 kepada juara Piala Asia 2022, Korea Selatan, sebelum bangkit mengatasi Kanada 3-2 dan membenam Jepun 5-1 untuk mara ke separuh akhir sebagai naib juara kumpulan dengan enam mata, di belakang Korea Selatan dengan sembilan mata.Satu lagi aksi separuh akhir bakal menyaksikan pertembungan antara Korea Selatan dan tuan rumah Afrika Selatan.Juara kejohanan itu akan meraih tiket ke Liga Pro FIH yang menghimpunkan pasukan terbaik dunia bagi musim 2023-2024.- BERNAMA


Piala Dunia 2022: Jepun semakin 'berani'

DOHA, 2 Disember- Jepun membuktikan mereka mempunyai "keberanian" untuk bersaing di Piala Dunia, kata pertahanan Yuto Nagatomo pada Khamis, selepas Samurai Biru mengejutkan Sepanyol untuk mara ke pusingan 16 terakhir.Jepun mengecewakan Jerman dan Sepanyol untuk menduduki tempat teratas Kumpulan E, dengan meraih tiga mata selepas mencatat kemenangan 2-1 malam tadi.Pasukan Hajime Moriyasu kini akan menentang Croatia dalam pusingan 16 terakhir dan Nagatomo percaya mereka boleh melakukan satu lagi kejutan menentang finalis Piala Dunia 2018 itu."Tiada sesiapa di dunia percaya bahawa Jepun akan menduduki tempat teratas kumpulan," kata Nagatomo."Tetapi kami percaya, kami boleh melakukannya dan kami terjemahkan dalam perlawanan ini. Kami menunjukkan kepada dunia bagaimana rupa keberanian Jepun."Nagatomo berkata permainan berjalan mengikut perancangan walaupun Sepanyol menjaringkan gol pembukaan pada minit ke-11 menerusi Alvaro Morata.Samurai Biru bangkit selepas rehat dan dua gol daripada Ritsu Doan dan Ao Tanaka melengkapkan kemenangan mutlak Jepun.Moriyasu mendapat kritikan hebat selepas Jepun tewas 0-1 kepada Costa Rica dalam perlawanan kedua mereka tetapi Nagatomo berkata jurulatih itu tetap dengan taktiknya menentang Sepanyol ."Pengurus tetap dengan pendiriannya pemain juga harus begitu," kata Nagatomo.Permainan ini mengikuti corak yang sama seperti kemenangan Jepun 2-1 ke atas Jerman, dengan dua gol pada separuh masa kedua mengubah corak permainan.Pemain pertahanan Shogo Taniguchi, yang membuat penampilan pertama kejohanan itu, berkata "suasana berubah" apabila gol Doan masuk.“Ia berubah untuk kami dan ia berubah untuk seluruh stadium,” katanya."Perasaan yang sama seperti yang dialami dalam perlawanan menentang Jerman dan kami rasa kami boleh teruskan dan melakukannya."Nagatomo bermain bersama Marcelo Brozovic, Mateo Kovacic dan Ivan Perisic di Inter Milan tetapi dia percaya Jepun boleh mengatasi kualiti oenaib-pemain Croatia itu.“Mereka pemain bertaraf dunia dan mereka juga ada Modric,” katanya."Mereka adalah pasukan yang mempunyai begitu ramai pemain berbakat besar tetapi saya pasti percaya kami boleh melepasi mereka."Nagatomo berkata dia "merasakan kekuatan bola sepak Jepun" dalam persembahan mereka menentang Sepanyol."Hakikat bahawa permainan berjalan mengikut perancangan dan kami mendapat kemenangan membuatkan saya rasa betapa besarnya bola sepak Jepun telah berkembang," katanya. -AFP


Piala Dunia 2022: Mueller sifatkan kekecewaan Jerman sebagai 'malapetaka sebenar'

DOHA, 2 Disember- Penyerang Jerman Thomas Mueller berkata penyingkiran pusingan pertama buat kali kedua berturut-turut negaranya daripada Piala Dunia adalah "malapetaka sebenar".Manakala rakan sepasukan Kai Havertz menyifatkan kekecewaan itu ibarat menonton filem seram.Pada aksi yang berlangsung di Stadium Al-Bayt itu, Jerman menewaskan Costa Rica 4-2 tetapi keputusan Sepanyol yang tewas 1-2 kepada Jepun menyaksikan skuad kendalian Hansi Flick itu mengumpul 4 mata, sama dengan Sepanyol dan kedudukan ditentukan menerusi perbezaan gol.Menamatkan saingan kumpulan di kedudukan ketiga, bermakna Die Mannschaft gagal mara ke peringkat seterusnya.“Ia amat pahit untuk kami kerana kami sudah menghasilkan kemenangan,” kata Mueller."Kami rasa tidak berdaya."Mueller adalah sebahagian daripada pasukan yang memenangi Piala Dunia 2014 dan turut berada dalam pasukan yang tersingkir pada peringkat yang sama empat tahun lalu di Rusia.Sementara itu, Havertz berkata pasukannya hanya mengetahui nasib mereka apabila keputusan perlawanan antara Jepun dan Sepanyol dipaparkan di skrin besar stadium menjadikannya lebih sukar.“Apabila ia berlaku begini, rasanya seperti menonton filem seram,” kata Havertz, yang menjaringkan dua gol selepas diturunkan dari bangku simpanan."Kami mengetahui semasa perlawanan bahawa Jepun mendahului, dan kemudian kedudukan kumpulan dipaparkan di stadium. Kami masih mempunyai sedikit harapan bahawa Sepanyol akan menjaringkan gol."Tetapi kemudian kami menyedari bahawa perlawanan Jepun telah berakhir."Havertz menyalahkan prestasi pasukan menentang Jepun atas penyingkiran mereka dan membayangkan bahawa semuanya 'tidak kena' dalam bola sepak Jerman.“Apabila anda keluar dua kali pada pusingan pertama dan sekali pada pusingan 16, ia amat pahit,” katanya.“Kami perlu berterus terang dan mengatakan bahawa selama empat tahun, semuanya tidak berjalan lancar."Sekarang kami telah tersingkir dua kali dalam peringkat kumpulan. Saya tidak fikir kami adalah pasukan pilihan Piala Dunia lagi."Jurulatih Hansi Flick, yang masih terikat kontrak sehingga Euro 2024 yang akan diadakan di Jerman, berkata dia tidak bercadang untuk berundur tetapi mengakui keputusan itu bergantung kepada majikannya.“Dari pihak saya, tiada sebab untuk tidak meneruskannya (kontrak),” tambahnya."Saya suka berada bersama skuad kebangsaan Jerman, kami mempunyai pemain yang bagus."Flick menggesa perubahan segera kepada pembangunan belia bola sepak Jerman dan berkata mereka perlu melihat ke negara lain untuk mencari idea baharu.“Kami mempunyai pemain yang bermain dengan kelab terbaik dan kami mempunyai kualiti (tetapi) saya percaya bahawa untuk masa depan bola sepak Jerman, kami perlu melakukan perkara yang berbeza dalam latihan,” kata Flick.“Ia akan menjadi sangat penting untuk memberi tumpuan kepada generasi baharu pemain bola sepak."Terdapat pemain yang bagus untuk masa depan, tetapi untuk sepuluh tahun akan datang, adalah sangat penting untuk kami membuat langkah yang betul sekarang."-AFP


Jepun mengejutkan Sepanyol kedua-dua mara ke pusingan 16 terakhir Piala Dunia

(Maya Yoshida dari Jepun meraikan rakan sepasukan selepas perlawanan ketika Jepun layak ke peringkat kalah mati/REUTERS)

DOHA, 2 Disember- Jepun sekali lagi mencipta kejutan apabila menumpaskan Sepanyol 2-1 di Stadium Antarabangsan Khalifa.Sepanyol bagaimanapun menguasai babak pertama menerusi jaringan Alvaro Morata pada minit ke-11.

(Takuma Asano dari Jepun meraikan kelayakan ke peringkat kalah mati/REUTERS)

Kebangkitan skuad Samurai Biru bermula selepas rehat dengan dua gol pantas.Kemasukan pemain gantian, Ritsu Doan nyata berhasil apabila rembatan jarak jauhnya menewaskan penjaga gol, Unai Simón untuk gol penyamaan pada minit ke-48.Tiga minit kemudian, Ao Tanaka menggandakan kelebihan pasukannya menerusi jaringan yang terpaksa dirujuk kepada Video Bantuan Pengadil (VAR) sebelum disahkan pengadil.Jepun mara ke pusingan kalah mati sebagai juara kumpulan E selepas mengutip 6 mata dan akan bertemu Croatia.Sepanyol pula berkongsi 4 mata dengan Jerman, namun tetap layak berdasarkan perbezaan jaringan dan akan bertemu Magribi di pusingan seterusnya.-AFP


Piala Dunia Qatar: Maghribi, Croatia mara ke pusingan 16 terbaik

(Peminat Maghribi meraikannya di Souq Waqif selepas perlawanan Kanada lwn Maghribi apabila Maghribi layak ke peringkat kalah mati/REUTERS)

DOHA, 2 Disember- Maghribi mengesahkan tempat ke pusingan 16 terbaik selepas menewaskan Kanada 2-1.Turut layak, pasukan Croatia yang berjaya mengikat Belgium dengan keputusan seri tanpa jaringan. Maghribi mara ke pusingan kalah mati buat kali pertama sejak 1986.

(Jurulatih Maghribi Walid Regragui meraikannya selepas perlawanan ketika Maghribi layak ke peringkat kalah mati / Foto REUTERS)

Lebih manis, kemenangan di Stadium Al Thumama itu membolehkan anak buah Walid Regragui muncul juara kumpulan F dengan 7 mata.Pemain Chelsea, Hakim Ziyech meledak gol pendahuluan buat Maghribi seawal minit ke-4 hasil kesilapan penjaga gol, Milan Borjan di depan pintu gol.Youssef En-Nesyri kemudian menggandakan kelebihan apabila menyudahkan hantaran jauh Achraf Hakimi pada minit ke-24.Gol tunggal Kanada pula diperoleh hasil jaringan sendiri pertahanan Maghribi, Nayef Aguerd pada minit ke-40.Sementara itu naib juara Piala Dunia 2018, Croatia turut mara ke pusingan 16 terakhir edisi kali ini selepas seri 0-0 menentang Belgium di stadium Ahmad bin Ali.Keputusan itu menyaksikan skuad kendalian Zlatko Dalic layak sebagai naib juara Kumpulan F.Kedua-dua pasukan gagal melakukan percubaan tepat sepanjang babak pertama.Tindakan Belgium membawa masuk penyerang, Romelu Lukaku selepas rehat juga tidak menjadi apabila gagal menyempurnakan tiga peluang terbuka di depan pintu gol lawan.Croatia turut memiliki beberapa peluang dibabak kedua tetapi dinafikan penjaga gol, Thibaut Courtois.Croatia menamatkan aksi kumpulan di tangga kedua dengan 5 mata, 1 mata mengatasi Belgium di kedudukan ketiga. -REUTERS


Malaysia antara 3 negara baharu tuan rumah Jelajah Dunia BWF Super 100

KUALA LUMPUR, 2 Disember- Malaysia merupakan antara tiga negara baharu yang disenaraikan sebagai tuan rumah bagi acara Jelajah Dunia BWF Super 100 bagi tahun 2023 dan 2024.BWF dalam kenyataannya memaklumkan, kejohanan yang dikenali sebagai Malaysia Super 100 itu akan diadakan pada 31 Oktober hingga 5 November tahun depan dan 15 hingga 20 Oktober 2024.

Selain Malaysia, turut disenaraikan adalam Taiwan dan Emiriyah Arab Bersatu (UAE).BWF memberitahu, anggota tuan rumah boleh mengadakan sehingga enam kejohanan setiap tahun termasuk maksimum dua kejohanan Super 100.Sebelum itu, Indonesia dan India akan mengadakan dua kejohanan berstatus tersebut manakala Kejohanan Super 100 yang lain akan berlangsung di China dan Vietnam.Mata ranking yang diperoleh pada kejohanan Super 100 ini akan menentukan kelayakan bagi Jelajah Dunia Akhir BWF, selain kelayakan ke Sukan Olimpik 2024 di Paris.Penyenaraian acara Malaysia Super 100 itu menyaksikan negara kini mempunyai tiga kejohanan Jelajah Dunia BWF selepas Terbuka Malaysia dan Masters Malaysia.


Ketiadaan tonggak utama, Kim Pan Gon lihat  daripada sudut positif

KUALA LUMPUR, 1 Disember-Ketua jurulatih Harimau Malaya, Kim Pan Gon masih belum mengalah dalam membentuk barisan terbaik bagi menghadapi kejohanan Piala Persekutuan Bolasepak ASEAN (AFF) 2022 meskipun tanpa beberapa tonggak utama.Ketiadaan pemain tersebut mungkin menambah lagi beban di bahu Pan Gon, namun pengendali kelahiran Korea Selatan itu masih positif dan enggan melayan perasaan kecewanya.Sebelum ini, beberapa pemain utama dalam skuad Malaysia yang berjaya menamatkan penantian ke pusingan akhir Piala Asia 2023, Jun lepas, telah memutuskan untuk menarik diri daripada menyertai kempen Piala AFF 2022.Daripada 42 pemain yang dipanggil ke kem latihan pusat, 12 orang pemain memberi pelbagai alasan termasuk hal peribadi, urusan keluarga dan kecederaan.Pan Gon mengakui situasi itu kali pertama berlaku sepanjang kariernya sebagai jurulatih, namun beliau turut melihatnya sebagai satu peluang untuk mencuba beberapa pemain baharu.Piala AFF juga diadakan di luar jendela antarabangsa FIFA, justeru Pan Gon berkata beliau dan barisan kejurulatihannya akan melakukan yang terbaik untuk mempersiapkan skuad Malaysia.Dalam kempen kali ini, skuad negara diundi dalam Kumpulan B bersama-sama Myanmar, Laos, juara dua kali Vietnam dan juara empat kali Singapura.Sementara itu, penyerang kebangsaan, Darren Lok berazam menampilkan aksi terbaik dalam kempen Piala AFF 2022 selepas dipanggil menyertai skuad Harimau Malaya buat kali kedua.

(Pemain Kebangsaan dan Petaling Jaya City, Darren Lok)

"Saya melihat panggilan kedua mewakili negara ini sesuatu yang positif. Panggilan kali pertama pada tahun 2016 tidak berjalan seperti yang diharapkan. Saya berharap mampu memperagakan aksi terbaik buat negara", katanya ketika ditemui media.Penyerang berusia 32 tahun itu turut mengakui ketika ini dia dalam keadaan terbaik bagi menghadapi dua perlawanan persahabatan,sambil berharap prestasinya akan berterusan sehingga ke kejohanan itu kelak."Pasukan kali ini berbeza dengan pasukan terdahulu. Namun, kami punyai keyakinan kepada pemain-pemain baru yang dipanggil mewakili negara. Kami juga mempunyai masa yang cukup bagi berlatih dan membentuk persefahaman diantara kami", katanya mengakhiri perbualan.Malaysia akan berdepan Kemboja dan Maldives sebagai aksi pemanas badan Harimau Malaya sebelum memulakan cabaran Piala AFF 2022 pada 20 Disember ini.


Ketua Jurulatih baharu JDT, Solari ganti Bidoglio

JOHOR BAHARU, 1 Disember-Bekas pemain profesional kelahiran Argentina, Esteban Solari dilantik sebagai ketua jurulatih kelab bola sepak Johor Darul Ta’zim (JDT) dalam usaha memantapkan lagi pasukan senior, musim hadapan.Pemilik kelab JDT Tunku Mahkota Johor Tunku Ismail Sultan Ibrahim bertitah, Solari yang kini pembantu jurulatih pasukan Bawah 23 Tahun (B-23) Argentina bersetuju untuk bersama-sama dengan JDT.

(Ketua Jurulatih baharu JDT, Esteban Solari)

Menurut Tunku Ismail lagi, Hector Bidoglio pula akan dinaikkan pangkat sebagai Pengarah Teknikal JDT, menggantikan Alistair Edwards yang kini menggalas tugas sebagai Ketua Pegawai Eksekutif (CEO) kelab berkenaan.Mengulas strategi JDT bagi menghadapi saingan musim hadapan, Tunku Ismail bertitah kelab itu akan membawa masuk tiga pemain import dalam usaha untuk memantapkan lagi barisan hadapan pasukan berkenaan.JDT katanya, akan mendapatkan seorang pemain tempatan selain menyenaraikan beberapa pemain muda yang dinaikkan pangkat daripada pasukan JDT II.Keutamaan JDT adalah untuk menilai seberapa jauh pasukan itu boleh mara dalam saingan Liga Juara-Juara Asia (ACL) selain mengetengahkan pemain muda dalam kancah Liga Malaysia (Liga-M).


Mexico tersingkir Piala Dunia

DOHA, 1 Disember- Mexico tersingkir daripada Piala Dunia FIFA 2022 meskipun menang 2-1 ke atas Arab Saudi dalam Kumpulan C, semalam.Di sebalik beberapa usaha yang dilakukan, kedua-dua pasukan gagal menghasilkan sebarang gol pada separuh masa pertama di Stadium Lusail.Mexico memecah kebuntuan, menerusi Henry Martin yang melakukan jaringan dari jarak dekat pada minit ke-48.Selepas lima minit, Luis Chavez melakukan sepakan percuma jarak jauh yang menakjubkan dan menewaskan penjaga gol Mohammed Alowais.Pada minit ke-56, Hirving Lozano menjadikan kedudukan 3-0, tetapi dibatalkan kerana ofsaid.Sementara itu, pemain Arab Saudi Salem Aldawsari berjaya menjaringkan gol pada masa kecederaan dan perlawanan berakhir 2-1.

(Pemain Mexico, Hector Moreno gagal mengawal perasaan setelah pasukannya tersingkir daripada Piala Dunia Qatar 2022 / FOTO AFP)

Keputusan itu meletakkan Argentina berada di tangga teratas Kumpulan C dengan enam mata, Poland dan Mexico masing-masing mengumpul empat mata dan Arab Saudi di tangga terbawah kumpulan dengan tiga mata.Poland menduduki tempat kedua dan berjaya mara ke peringkat seterusnya, mengetepikan Mexico dengan perbezaan gol. -AFP


Piala Dunia 2022: "Maradona pasti sangat gembira" - Messi

DOHA, 1 Disember- Lionel Messi percaya Diego Maradona akan "sangat gembira" selepas dia memimpin Argentina ke pusingan 16 terakhir Piala Dunia pada Rabu hasil kemenangan 2-0 ke atas Poland.Messi memegang rekod paling banyak caps pada kejohanan itu dengan penampilan ke-22 mengatasi rakan senegara dan juga legenda bola sepak Maradona yang meninggal dunia lebih dua tahun lalu."Saya baru tahu mengenai perkara itu. Ia adalah satu keseronokan untuk dapat terus mencapai rekod seperti ini. Saya fikir Diego akan sangat gembira untuk saya, kerana dia sentiasa menunjukkan banyak kasih sayang kepada saya, dia sentiasa gembira apabila keadaan berjalan lancar untuk saya," kata Messi.Walaupun terlepas sepakan penalti, kapten Argentina itu berkata dia gembira dengan "perlawanan besar" menentang Poland.“Kami mencapai objektif pertama kami, iaitu untuk keluar daripada kumpulan,” kata Messi."Saya benar-benar kecewa kerana terlepas sepakan penalti, kerana saya tahu satu gol boleh mengubah keseluruhan perlawanan, ia membuatkan anda bermain dengan cara yang berbeza. Tetapi saya fikir daripada sepakan penalti yang saya terlepas, pasukan tampil lebih kuat."Messi, yang masih mengimpikan untuk merangkul trofi Piala Dunia untuk mengukuhkan legasinya sebagai salah seorang pemain terhebat dalam sukan itu, percaya Argentina sedang bergerak maju pada masa yang tepat."Selepas gol pertama, semuanya berjalan lancar. Kami mula melakukan semula apa yang kami cuba lakukan sejak permulaan Piala Dunia, tetapi kami tidak dapat capai atas pelbagai sebab."Setelah dapat melakukannya hari ini, ia memberi kami keyakinan untuk masa depan."Seterusnya bagi Argentina ialah pertembungan peringkat 16 terakhir menentang Australia pada hari Sabtu."Kami tahu bahawa sekarang segala-galanya akan menjadi sangat sukar. Siapa pun lawan, ia akan menjadi rumit. Kami telah melihat baru-baru ini, bahawa mana-mana lawan boleh bermain permainan yang baik dan menang." -AFP


Kejayaan di E-Sukan Belia Antarabangsa, motivasi Dr Yew ke Sukan Asia

SEPANG, 1 Disember- Kejayaan meraih pingat emas di kejohanan E-Sukan Belia Antarabangsa di Kazan, Rusia menjadi motivasi terbaik buat pemain negara, Dr Yew Weng Kean dalam menggalas cabaran Malaysia di Sukan Asia Hangzhou tahun hadapan.Pada kejohanan berkenaan, Dr Yew berjaya menewaskan pencabar-pencabar lain dalam acara Hearthstone.Pemegang Phd kejuruteraan elektrik itu berkata peluang beraksi di kejohanan tersebut sangat penting memandangkan kebanyakan acara e-sukan tahun ini dibatalkan."Mungkin satu atau dua lagi untuk bersedia ke Sukan Asia akan datang, tapi prestasi saya untuk kejohanan ini amat baik dan saya berharap ini dapat diteruskan," katanya.

Beliau ditemui di KLIA2 sejurus tiba dari Kazan dengan disambut kakitangan Universiti Heriot-Watt tempat beliau bertugas.Ia merupakan kejohanan sulung buat dirinya pada tahun ini yang menawarkan hadiah wang tunai kira-kira RM30,000.


Frappart, Neuza dan Diaz, pasukan pengadil wanita pertama kendali perlawanan Piala Dunia

(Stephanie Frappart menjadi pegawai keempat untuk perlawanan Kumpulan C di antara Poland-Mexico minggu lalu/ AFP)

DOHA, 30 November - Stephanie Frappart, Neuza Back dan Karen Diaz akan menjadi pasukan pengadil wanita pertama untuk perlawanan Piala Dunia 2022 apabila mereka mengendalikan perlawanan Kumpulan E membabitkan Costa Rica menentang Jerman pada Khamis ini.Frappart, pegawai keempat untuk perlawanan Kumpulan C di antara Poland-Mexico minggu lalu, akan menjadi pengadil utama dengan satu lagi pencapaian selepas menjadi wanita pertama yang mengendalikan perlawanan kelayakan Piala Dunia 2022 pada Mac dan perlawanan Liga Juara-Juara pada tahun 2020.

(Stephanie Frappart dari Perancis akan menjadi pengadil utama pada perlawanan Kumpulan Emembabitkan Costa Rica menentang Jerman pada Khamis ini/ AFP)

Wanita Perancis berusia 38 tahun itu akan disertai oleh Neuza dari Brazil dan Diaz dari Mexico sebagai pembantu.Salima Mukansanga dari Rwanda dan Yamashita Yoshimi dari Jepun turut mengambil bahagian pada kejohanan di Qatar tersebut. -REUTERS


Aaron Chia-Wooi Yik sudah bersedia untuk ke Bangkok minggu depan

(Pasangan beregu Soh Wooi Yik (kanan) bersama Aaron Chia Teng Fong/FOTO BERNAMA)

KUALA LUMPUR, 30 November - Penyandang juara dunia beregu lelaki, Aaron Chia-Soh Wooi Yik sudah bersedia untuk beraksi di kejohanan Jelajah Dunia Akhir Persekutuan Badminton Dunia (BWF) 2022 di Bangkok, Thailand minggu depan.Aaron berkata persiapan untuk kejohanan terakhir mereka tahun ini berjalan dengan baik, namun ketika ini beliau enggan menyatakan sasaran beliau dalam kejohanan itu.“Kami sudah bersedia untuk ke Jelajah Dunia Akhir BWF 2022 minggu depan,” katanya kepada Bernama ketika dihubungi hari ini.Antara yang turut akan bersaing di Bangkok nanti ialah pasangan nombor satu dunia dari Jepun, Takuro Hoki-Yugo Kobayashi, Mohammad Ahsan-Hendra Setiawan (Indonesia), Liu Yu Chen-Ou Xuan Yi (China) dan gandingan profesional Malaysia, Ong Yew Sin-Teo Ee Yi.

Pengarah Kejurulatihan Beregu Persatuan Badminton Malaysia (BAM) Rexy Mainaky sebelum ini dilaporkan berharap Aaron-Wooi Yik serta pasangan beregu wanita nombor satu negara Pearly Tan-M. Thinaah dapat melepasi saingan peringkat kumpulan di kejohanan itu nanti.Sementara itu Aaron-Wooi Yik yang merupakan pasangan beregu lelaki keempat dunia, turut dicalonkan untuk anugerah Pasangan Terbaik Persekutuan Badminton Dunia (BWF) bagi 2022.Bagi anugerah berkenaan, pasangan yang memenangi pingat gangsa Sukan Olimpik Tokyo 2020 itu akan bersaing dengan juara dunia beregu wanita Chen Qing Chen-Jia Yi Fan (China), juara dunia beregu campuran 2021 Dechapol Puavaranukroh-Sapsiree Taerattanachai (Thailand), dan penyandang juara dunia beregu campuran Zheng Si Wei-Huang Ya Qiong (China).Majlis anugerah itu akan diadakan pada hari Isnin (5 Dis) sempena majlis makan malam gala BWF World Tour Finals 2022 di Bangkok.Kejohanan BWF World Tour Finals yang menawarkan hadiah wang berjumlah US$1,500,000 itu akan berlangsung di Arena Nimibutr dari 7 hingga 11 Dis. - BERNAMA


Malaysia catat kemenangan pertama, tewaskan Kanada 3-2

KUALA LUMPUR, 30 November - Dua jaringan Muhammad Azrai Aizad Abu Kamal membantu Malaysia bangkit mengatasi Kanada 3-2 pada aksi Kumpulan B, Kejohanan Persekutuan Hoki Antarabangsa (FIH) Piala Negara-Negara 2022 di Afrika Selatan, malam tadi.Kemenangan tipis itu sekali gus berjaya menghidupkan kembali harapan skuad ‘Speedy Tigers’ untuk mara ke pusingan separuh akhir selepas tewas 0-1 kepada juara Piala Asia 2022, Korea Selatan.Kanada yang menduduki ranking ke-16 dunia terlebih dahulu mengejutkan Malaysia menerusi jaringan padang Sean Davis pada minit ke-19.Pasukan Malaysia yang menghuni ranking ke-10 dunia kemudian menyamakan kedudukan menerusi pukulan sudut penalti Muhammad Firhan Ashaari pada minit ke-33.

Tetapi Kanada sekali lagi menggegarkan gawang negara apabila Gordon Johnston melengkapkan pukulan sudut penalti pada minit ke-40.Serangan bertali arus anak buah Arul Selvaraj membuahkan hasil apabila Muhammad Azrai meledak dua jaringan padang masing-masing pada minit ke-50 dan 57, sekali gus dinobatkan sebagai pemain terbaik perlawanan.


Piala AFF: Brendan Gan dan Faisal Halim bersama Dion dan Safawi, ketua pasukan di kem latihan pusat

(FOTO FB Football Association of Malaysia)

KUALA LUMPUR, 30 November- Ketua jurulatih bola sepak kebangsaan, Kim Pan Gon telah melantik Brendan Gan dan Faisal Halim untuk bersama-sama Dion Cools dan Safawi Rasid sebagai ketua pasukan skuad Harimau Malaya bagi kem latihan pusat kali ini sebagai persiapan menghadapi Piala Mitsubishi Electric AFF 2022.Dion dan Safawi sebelum ini bersama Syafiq Ahmad merupakan tiga kapten Harimau Malaya ketika kempen 48th King's Cup 2022 di Chiang Mai, Thailand, September lalu tetapi dengan ketiadaan Syafiq bagi kem latihan pusat kali ini, Brendan dan Faisal telah dinamakan sebagai pengganti untuk membentuk gandingan empat kapten Harimau Malaya.Saingan Piala AFF 2022 yang akan berlangsung bulan depan menyaksikan Malaysia diundi dalam Kumpulan B bersama Myanmar, Singapura, Vietnam, dan Laos.Skuad negara akan bertemu Myanmar di Yangon pada 21 Disember, Laos di Bukit Jalil pada 24 Disember, Vietnam di Hanoi pada 27 Disember dan Singapura di Bukit Jalil pada 3 Januari.Pada edisi lalu, Harimau Malaya kandas di peringkat kumpulan.


Kamada masih mencari rentak untuk menyinar

(Kamada pada sesi latihan di Doha/FOTO IHSAN FIFA)

DOHA, 30 November- Daichi Kamada disebut-sebut bakal menjadi bintang utama Jepun yang akan menyinar pada Piala Dunia kali ni namun penyerang itu setakat ini tenggelam ketika pasukannya akan berdepan ujian besar menentang Sepanyol, awal pagi Jumaat ini.Kamada memberi impak besar sejak menyertai kelab Jerman, Eintracht Frankfurt apabila menang Liga Europa musim lalu dan menjaringkan 12 gol dalam semua kejohanan musim ini.Pemain berusia 26 tahun itu kelihatan masih mencari rentak pada Piala Dunia walaupun diturunkan ketika Jepun mencipta kejutan 2-1 menentang Jerman pada aksi pembukaan.Kamada berkata persembahannya 'teruk' pada babak pertama perlawanan itu."Ia adalah sesuatu yang akan saya sesali jika Jepun tidak berjaya bangkit untuk mencipta kemenangan.," katanya.Kamada juga dilihat semakin hilang arah pada penampilan kedua pasukannya, kekalahan 1-0 kepada Costa Rica yang mengancam peluang skuad 'Samurai Biru' untuk ke kelompok 16 terakhir.Kemenangan mengatasi Sepanyol dalam pertemuan terakhir Kumpulan E akan memastikan kemaraan mereka.Kamada berazam untuk mendapatkan kembali prestasi terbaiknya.

(Kamada bersama skuad Jepun menjalani latihan di Doha, Qatar menjelang pertemuan dengan Sepanyol/FOTO IHSAN FIFA)

"Saya sendiri tidak faham dengan cara saya bermain dalam dua perlawanan terakhir ini."Saya tahu saya boleh bermain lebih baik daripada apa yang pernah disaksikan, saya boleh lakukannya. Ada satu lagi perlawanan dan saya mahu beraksi lebih bagus." katanya.Kamada berkata dia memerah otak untuk mencari sebab penurunan prestasinya tetapi sehingga kini masih tiada jawapan."Saya melakukan terlalu banyak kesilapan, saya seperti tidak percaya," katanya mengenai persembahan ketika menentang Costa Rica."Ia tiada kena mengena dengan suasana di stadium, saya berada dalam keadaan yang teruk atau membawa sebarang kecederaan. Saya bermain di tahap tertinggi musim ini dan ia bukan masalah."Saya sendiri memikirkannya dan secara jujur, saya tidak tahu kenapa." katanya lagi. Kamada beraksi selaku penyerang untuk Jepun setakat ini, namun kecederaan dialami pemain tengah Wataru Endo meletakkabbya menjadi pilihan untuk peranan yang lebih mendalam menentang Sepanyol.“Sudah tentu saya boleh bermain di bahagian tengah dan jika saya diminta, saya akan melakukannya". "Sama ada saya bermain di bahagian tengah atau di mengambil peranan penyerang, ia bukan masalah bagi saya." katan Kamada.Kekalahan kepada Costa Rica mendapat kritikan hebat di Jepun, dengan taktik jurulatih Hajime Moriyasu yang membangkitkan lagi kemarahan penyokong.Moriyasu bagaimanapun menegaskan bahawa pendekatannya akan kekal sama tanpa mengira keputusan perlawanan sebelum ini dan menggesa pemainnya untuk tidak melayan gelora emosi.Kamada tetap kekal berkeyakinan untuk memperkuat semangat dirinya untuk tampil cemerlang menentang Sepanyol.“Tonton perlawanan seterusnya dan jika saya tidak bagus maka saya perlu memikirkan sesuatu." janj Kamada- AFP


Piala Dunia 2022: England atasi Wales 3-0

DOHA, 30 November- England menempah perlawanan pusingan 16 terakhir Piala Dunia menentang Senegal.Marcus Rashford dan Phil Foden menginspirasikan kemenangan 3-0 menentang Wales sekali gus menyaksikan negara jiran mereka itu gagal ke pusingan kalah mati.Skuad kendalian Gareth Southgate itu mengesahkan tempat pertama dalam Kumpulan B hasil sumbangan penting daripada Rashford dan Foden selepas mereka dikembalikan kepada pasukan oleh bos England itu.Dalam perlawanan tersebut, Rashford menjaringkan gol pada minit ke-50 sebelum Phil Foden menggandakan pendahuluan England selang seminit.Rashford menjadi wira buat England apabila berjaya menewaskan penjaga gol, Danny Ward pada minit ke-68 untuk menjamin kemenangan 3-0.Kemenangan itu meletakkan England berada di puncak kumpulan dengan tujuh mata dan bakal bertemu Senegal pada pusingan seterusnya.Dalam pada itu, Wales menamatkan saingan di tangga tercorot kumpulan dengan satu mata pertama buat mereka di Piala Dunia selepas tempoh 64 tahun penantian.Begitupun, penampilan mereka selepas 1958 berakhir tanpa satu pun kemenangan dan hanya meraih satu gol dalam tiga perlawanan. "Saya fikir kami mempunyai kawalan sepenuhnya pada separuh masa pertama tetapi tidak mencipta peluang yang cukup jelas. Kami hanya merasakan bahawa dengan menukar posisi pemain sayap, kami boleh mendapat pilihan untuk mereka keluar dari garisan. Phil melakukannya dengan sangat baik untuk sepakan percuma," kata Southgate."Anda memerlukan gol dari semua posisi. Sudah tentu ia menjadi masalah kepada pasukan lawan jika ancaman datang dari kawasan lain."Sementara itu, Pengurus Wales, Rob Page berkata: "Kami perlu meletakkan sesuatu dalam perspektif. Kami tidak mempunyai pemain seperti yang dimiliki England. Ia satu pencapaian yang menakjubkan untuk berada di sini. -AFP


Piala Dunia 2022: The Yanks nafi kemaraan Singa Parsi ke kelompok 16 terbaik

DOHA, 30 November- Amerika Syarikat menewaskan Iran 1-0 dalam pertarungan musuh geopolitik untuk mara ke fasa kalah mati Piala Dunia awal pagi tadi.Keputusan itu menyaksikan Iran gagal layak ke peringkat seterusnya apabila gagal meraih sekurang kurangnya seri pada aksi terakhir Kumpulan B itu.Gol tunggal perlawanan disempurnakan Christian Pulisic pada minit ke-38.Selepas ketinggalan, Iran tampil lebih baik pada babak kedua namun pemain gantian, Saman Ghoddos mensia-siakan dua peluang terbaik untuk meledak jaringan.Persekutuan Bola Sepak Iran pada Ahad menuntut FIFA menghukum Bola Sepak AS kerana menyiarkan versi diubah suai bendera negara mereka di media sosial.Sementara itu, setiap gerak geri pasukan Iran di Qatar dipantau untuk melihat sama ada pemain menunjukkan sokongan terhadap protes antikerajaan besar-besaran yang telah menggoncang negara republik Islam itu.Menerusi laporan AFP, Jurulatih Iran Carlos Queiroz jelas kecewa selepas tersingkir daripada Piala Dunia dengan kekalahan 1-0 kepada Amerika Syarikat.“Impian sudah berakhir,” kata Carlos Queiroz. "Malangnya bola sepak sentiasa menghukum pasukan yang tidak menjaringkan gol.""Separuh masa pertama tidak dinafikan milik AS, mereka memulakan permainan dengan lebih baik daripada kami, lebih cepat, mengawal permainan yang lebih baik. Mereka berhak menjaringkan gol.“Tetapi separuh masa kedua adalah sebaliknya, kami kembali kuat. Kami mula menutup dan menghentikan pergerakan AS selangkah demi selangkah."Tetapi malangnya bola sepak sentiasa menghukum pasukan yang tidak menjaringkan gol. Ia mudah, pasukan yang menjaringkan gol pada separuh masa pertama layak untuk bergerak ke hadapan (dalam kejohanan)."Kami tidak menjaringkan gol dan kami dihukum dengan keputusan itu. Keputusan seri akan menjadi keputusan yang adil. Tetapi dalam bola sepak, adil tidak wujud."Sekiranya kami menjaringkan gol pada separuh masa kedua, ia mungkin menjadi cerita yang berbeza. Tetapi tiada jika dalam bola sepak."Queiroz berkata beliau berharap Iran akan berkumpul semula selepas penyingkiran Piala Dunia.“Kami perlu berdepan dengan realiti dan kembali dengan lebih baik dan kuat serta bersedia dengan lebih baik untuk kelayakan seterusnya,” katanya.Sementara itu, jurulatih AS Gregg Berhalter , menghela nafas lega selepas pasukannya lolos ke kelompok 16 terbaik.Fokus seterusnya, adalah pertemuan dengan Belanda.Berhalter yang ditemui selepas perlawanan berkata, "Kami berhak berada dalam kedudukan yang kami ada. Dan kami mahu meneruskannya. Kami tidak mahu pulang Rabu depan.Ditanya sejauh mana Amerika Syarikat boleh melangkah di Qatar, Berhalter menjawab: "Menjelang kejohanan ini kami mempunyai dua gol, yang pertama adalah mara melalui peringkat kumpulan."Dan dari sini apa sahaja boleh berlaku. Apa yang perlu kita lakukan ialah bermain satu perlawanan pada satu masa. Tidak perlu anggar sejauh mana pasukan ini boleh pergi."Lima tahun selepas Amerika mengalami kejutan kerana gagal melayakkan diri ke pusingan akhir 2018 di Rusia, Berhalter telah mengetuai pasukan muda AS ke pusingan kalah mati kejohanan itu.Keputusan seri menentang Wales dan England diikuti dengan kemenangan 1-0 pada Selasa ke atas musuh ketat Iran untuk mengesahkan kelayakan.Berhalter turut memberi amaran kepada anak-anak buahnya agar tidak terlalu merendah diri berdepan Oranje."Ia adalah satu peluang yang hebat, tetapi ia bukan sesuatu yang kami akan lakukan dengan memikirkan ia satu penghormatan," kata Berhalter."Jadi bagi kami ia adalah bagaimana kami pulih daripada permainan ini, dan bagaimana untuk berdepan Belanda yang jauh lebih baik. Kami perlu menghasilkan idea bagaimana untuk mengalahkan mereka."Amerika menamatkan fasa kumpulan dengan hanya dibolosi satu gol."Itulah kali pertama dalam 92 tahun kami mendapat dua perlawanan di Piala Dunia jadi pemain melakukan sesuatu dengan betul," kata Berhalter.Kemenangan itu membalas dendam kekalahan Amerika kepada Iran pada Piala Dunia 1998.


Kejohanan Hoki Piala Negara-Negara 2022: 'Speedy Tiger' tewas pada aksi pembukaan

AFRIKA SELATAN, 29 November-Pasukan hoki negara membuka saingan pada Kejohanan Hoki Piala Negara-Negara 2022 dengan kekalahan kepada pasukan Korea Selatan dengan jaringan 1-0.

Pada perlawanan berlangsung, di Universiti Nort-West itu, Korea Selatan tampil lebih garang memimpin saingan apabila Jang Jonghyun meletakkan pasukannya di depan menerusi pukulan sudut penalti seawal minit ke-5.

(Aksi skuad negara pada Kejohanan Negara-Negara 2022 di Afrika Selatan)

Ketua Jurulatih hoki negara, Arul Selvaraj menyifatkan anak-anak buahnya tidak bernasib ketika menentang Korea Selatan.

"Walaupun kami kalah, namun para pemain menunjukkan kesungguhan dan disiplin ketika bermain", katanya kepada media.Arul berharap agar 'Speedy Tiger' untuk kembali bangkit dalam aksi seterusnya menentang Kanada hari ini.

"Kami perlu amalkan corak menyerang sekiranya inginkan tiga mata ketika menentang Kanada nanti." Jelas Arul lagi.

Malaysia diletakkan dalam kumpulan B pada kejohanan kali ini bersama-sama Korea Selatan, Jepun dan Kanada.


Piala Dunia ISTAF 2022: Skuad sepak takraw negara tewas kepada Thailand

KUALA LUMPUR, 29 November - Skuad sepak takraw negara terus kempunan untuk merangkul pingat emas acara regu lelaki selepas tewas 0-2 kepada juara bertahan, Thailand dalam aksi akhir Piala Dunia Persekutuan Sepaktakraw Antarabangsa (ISTAF) 2022, hari ini. Pada pertembungan berlangsung di Kompleks Sukan Daejon Hanbat, Korea Selatan itu, skuad negara dibarisi Mohammad Syahir Mohd Rosdi, Mohammad Azlan Alias dan Amirul Zazwan Amir bermula dengan langkah kiri apabila tunduk 18-21 pada set pertama. Di set kedua, skuad negara terus hampa apabila tewas 19-21 kepada skuad Gajah Putih yang membariskan Kritsanapong Nontakote, Thawisak Thongsai dan Yodsawat Uthaijaronsri.

(Skuad sepak takraw negara terus kempunan untuk merangkul pingat emas acara regu lelaki selepas tewas 0-2 kepada juara bertahan, Thailand/ Foto FB WarisanTakraw.my)

Piala Dunia ISTAF kali pertama di Kuala Lumpur pada tahun 2011 menyaksikan Thailand yang dibarisi Siriwat Sakha, Pornchai Kaokaew dan Pattarapong Yupadee menewaskan Noor Azman Hamid, Norshahruddin Mad Ghani dan Farhan Adam, 15-4, 15-6, 15-11.Skuad Gajah Putih terus melebarkan penguasaan apabila gandingan Kritsanapong Nontakote, Jirasak Pakbuangoen dan Rachan mempertahankan gelaran dunia di Hyderabad, India pada tahun 2017 setelah mengatasi Mohammad Syahir, Mohd Norhafizi Abdul Razak dan Farhan Adam 21-19, 23-21.Piala Dunia ISTAF tidak dapat dilangsungkan pada tahun 2014, selain dari tahun 2018 hingga 2021 termasuk akibat pandemik COVID-19.


Piala Dunia Istaf: Kuadran Malaysia gagal ke pentas final

(Pemain Malaysia meraikan kejayaan menumpaskan Korea Selatan pada separuh akhir Piala Dunia di Korea Selatan pada Ahad lalu/FOTO Facebook MASTAF)

KUALA LUMPUR, 29 November - Hasrat skuad sepak takraw lelaki negara melangkah jauh di Piala Dunia Persekutuan Sepaktakraw Antarabangsa (ISTAF) 2022 di Korea Selatan tidak kesampaian apabila tewas kepada musuh tradisi, Thailand dalam aksi separuh akhir acara kuadran, semalam.Dalam perlawanan di Kompleks Sukan Daejon Hanbat di Daejeon itu, gandingan Haziq Hairul Nizam, Noraizat Nordin, Azlan Alias dan Norfaizzul Razak tewas di tangan skuad Gajah Putih 0-2 (16-21, 17-21) dalam tempoh 50 minit.Pada perlawanan tersebut, Thailand unggul mendominasi perlawanan menerusi gandingan mantap Pornthep Tinbangbon, Phutawan Sopa, Rachan Viphan dan Yodsawat Uthaijaronsri yang juga merupakan pemenang pingat emas kuadran Sukan SEA Vietnam di Hanoi, Mei lalu.

Terdahulu, kuadran sepak takraw negara menghidupkan peluang mara ke separuh akhir acara itu selepas menundukkan Jepun dengan kemenangan straight set.Bagaimanapun, skuad negara berpeluang menebus kekecewaan itu apabila berdepan Thailand esok dalam perlawanan akhir acara regu yang membariskan Mohammad Syahir Mohd Rosdi, Mohammad Azlan Alias dan Amirul Zazwan Amir.Trio negara itu dijadual membuat perhitungan akhir berdepan Thailand hari ini pada 8 pagi waktu Malaysia.Skuad negara bagi acara regu itu layak ke perlawanan akhir selepas melakar kemenangan ke atas tuan rumah, Korea Selatan, pada saingan separuh akhir, pada Ahad.- BERNAMA


Piala Dunia 2022: Brazil, Portugal layak ke pusingan 16 terakhir

DOHA, 29 November - Brazil dan Portugal mengesahkan tempat ke pusingan 16 terakhir selepas mencatat kemenangan kedua awal pagi tadi.Pada saingan tersebut, Portugal menewaskan Uruguay 2-0 manakala Brazil melakar kemenangan tipis 1-0 ke atas Switzerland.Berlangsung di Stadium Lusail yang berkapasiti 89,000 penonton, Bruno Fernandes meledak dua gol untuk memastikan tiga mata berharga buat Portugal bagi mengukuhkan kedudukan dalam kumpulan H.Pemain tengah Manchester United itu membuka tirai jaringan pada minit ke-54 sebelum menambah jaringan menerusi sepakan penalti pada masa kecederaan.Dengan Portugal sudah pun mara, kini Uruguay perlu menewaskan Ghana dalam aksi terakhir Kumpulan untuk menghidupkan peluang ke pusingan kalah mati.

Sementara itu di stadium 974 Ras Abu Aboud, pasukan Brazil tampak kurang menyerlah tanpa kehadiran Neymar yang masih dalam proses rawatan kecederaan.Pemain tengah, Casemiro muncul penyelamat pasukan apabila menjaringkan gol tunggal dan kemenangan Selecaou pada lewat permainan untuk mengesahkan tempat ke pusingan kalah mati.Anak buah Tite yang mengutip enam mata bakal menutup tirai kumpulan G dengan menentang Cameroon Sabtu ini.Manakala Switzerland di tangga kedua dengan tiga mata perlu menang ke atas Serbia untuk mencerahkan peluang ke pusigan seterusnya.-AFP


Zii Jia, Indra Wijaya berpisah: Mahu bergerak tanpa jurulatih

KUALA LUMPUR, 28 November - Selepas sembilan bulan membimbing Lee Zii Jia sebagai pemain profesional kini Indra Wijaya tidak lagi bersama pemain nombor dua dunia itu.Perkara tersebut disahkan pengurus Zii Jia, Lee Zii Yii.Zii Jia membuat keputusan tersebut kerana mahu bergerak tanpa jurulatih.Dalam pada itu, Indra akui keputusan tersebut dicapai ketika perbincangan antara beliau bersama jaguh perseorangan lelaki negara pada Jumaat lepas."Saya menghormati keputusannya dan kami berpisah dengan baik," kata Indra.

(Kiri - Indra Wijaya/FOTO fail BERNAMA)

Beliau turut mengucapkan selamat maju jaya kepada pemain tersebut.Pemenang pingat gangsa Piala Dunia 1997 kelahiran Indonesia itu, yang telah pulang bertemu keluarganya di Jakarta, kini terbuka untuk menerima mana-mana tawaran baharu.Pada Februari lepas, Indra meninggalkan Persatuan Badminton Malaysia (BAM) untuk membimbing Zii Jia yang terlebih dahulu berundur daripada badan induk tersebut untuk bergerak sebagai pemain profesional.Indra pernah mewakili Indonesia dari 1995 hingga 2000 bersama-sama Ardy B Wiranata dan Hariyanto Arbi. Selepas itu beliau menjadi pemain Singapura dalam beberapa kejohanan badminton di peringkat antarabangsa.


Dortmund benam JDT 4 -1 dalam perlawanan persahabatan kelab antarabangsa

(Pemain JDT dan Pemain Borussia Dortmund FC, bergambar bersama selepas selesai perlawanan persahabatan di Stadium Sultan Ibrahim hari ini / Foto Bernama)

ISKANDAR PUTERI, 28 November- Kelab terkemuka Jerman, Borussia Dortmund membenam Johor Darul Ta'zim (JDT)  4-1 dalam perlawanan persahabatan kelab antarabangsa di Stadium Sultan Ibrahim, di sini, malam ini.Menguasai padang sejak detik awal, Dortmund tidak berdepan masalah untuk membuka tirai gol pada minit ke-11 apabila rembatan Donyell Malen sempat di tampan penjaga gol, Farizal Marlias, sebelum Goktan Gurpuz menyambar bola muntah dan menyudahkan jaringan.

(Pemain JDT Arif Aiman Mohd Hanafi (tiga, kiri) cuba melepasi pemain pasukan Borussia Dortmund FC, pada perlawanan persahabatan di Stadium Sultan Ibrahim hari ini / Foto Bernama)

Pasukan pelawat bimbingan Edin Terzik tidak melengahkan waktu untuk menambah jaringan melalui Marlen dengan meledak gol kedua pada minit ke-31 susulan keadaan kelam-kabut di depan pintu gol JDT sekali gus meletakkan kedudukan 2-0.Selang 10 minit, pasukan tuan rumah yang tidak berputus asa dengan asakkan pasukan pelawat berhasil mencipta gol tunggal menerusi rembatan bola ke penjuru kanan gol oleh pemain muda terbaik JDT, Arif Aiman Hanapi pada minit ke-41.Memasuki babak kedua menyaksikan Dortmund dan JDT masing-masing memasukkan beberapa pemain gantian namun ia tidak banyak membantu JDT mengubah kedudukan jaringan.Sebaliknya, Dortmund sekali lagi menambah derita pasukan tuan rumah apabila berjaya menghasilkan gol ketiga pada minit ke-60 melalui Ole Pohlmann yang membuat rembatan ke gawang JDT hasil hantaran Can Ozkan.Selang sembilan minit, Dortmund sekali lagi berjaya menjarakkan jurang jaringan apabila rembatan Samuel Samba berjaya membolosi pintu gol JDT pada minit ke-69.JDT yang dilihat berusaha untuk mengasak menerusi beberapa hantaran pendek namun cubaan cantik daripada anak didik Hector Bidoglio gagal di sempurnakan dan keputusan kekal 4-1 hingga tamat perlawanan.- BERNAMA


Zii Jia, Aaron-Wooi Yik antara tercalon bagi anugerah BWF 2022

(Zii Jia, Aaron-Wooi Yik / Foto BAM)

KUALA LUMPUR, 28 November- Juara dunia beregu lelaki Aaron Chia-Soh Wooi Yik dan pemain perseorangan nombor dua dunia, Lee Zii Jia adalah antara pemain yang dicalonkan untuk merebut Anugerah Pemain Terbaik Persekutuan Badminton Dunia (BWF) 2022.BWF mengumumkan juara Olimpik dan dunia, Viktor Axelsen dari Denmark, juara dunia tahun lalu, Loh Kean Yew dari Singapura dan Zii Jia, selaku juara Asia 2022, adalah tiga calon untuk anugerah Pemain Lelaki Terbaik.

(Zii Jia dan Aaron-Wooi Yik / Foto AFP)

Kategori Anugerah Pemain Wanita Terbaik bakal menyaksikan persaingan antara pemain nombor dua dunia, An Se Young (Korea Selatan), juara dunia 2021 dan 2022, Akane Yamaguchi (Jepun) dan pemain nombor empat dunia, Tai Tzu Ying (Taiwan). Bagi Anugerah Beregu Terbaik, Aaron-Wooi Yik, yang dinobatkan sebagai juara dunia pada Ogos lalu, terpaksa berdepan cabaran daripada juara dunia beregu wanita, Chen Qing Chen-Jia Yi Fan (China), juara dunia beregu campuran 202,1 Dechapol Puavaranukroh- Sapsiree Taerattanachai (Thailand) dan penyandang juara beregu campuran dunia,  Zheng Si Wei-Huang Ya Qiong (China).Anugerah Pemain Paling Meningkat akan menyaksikan pertarungan empat penjuru antara wira Piala Thomas India, H.S.Prannoy, juara Terbuka Jepun, Jeong Na Eun-Kim Hye Jeong (Korea Selatan) dan juara empat kejohanan musim ini, Fajar Alfian-Muhammad Rian Ardianto (Indonesia).Sementara itu,penyandang juara dunia dan Paralimpik dalam perseorangan lelaki kategori SU5 (cacat fizikal) Cheah Liek Hou adalah antara empat calon  untuk Anugerah Pemain Terbaik Para Lelaki.Liek Hoou akan dicabar oleh tiga lagi pemain iaitu Daiki Kajiwara (Jepun), Pramod Bhagat (India) dan Lucas Mazur (Perancis).Selain itu, Anugerah Beregu Para Terbaik menyaksikan pencalonan pemenang pingat perak kejohanan dunia (bekerusi roda), Muhammad Ikhwan Ramli-Noor Azwan Noorlan bersama lima lagi pasangan.BWF juga mengumumkan pemain muda, Alex Lanier (Perancis), Kodai Naraoka (Jepun) dan Rehan Naufal Kusharjanto-Lisa Ayu Kusumawati (Indonesia) dicalonkan untuk Anugerah Pemain Paling Berpotensi Eddy Choong.BWF memaklumkan majlis anugerah tersebut akan diadakan pada jamuan malam gala, 5 Dis ini sempena Kejohanan Jelajah Dunia Akhir BWF di Bangkok dari 7 hingga 11 Dis ini.“Calon dipilih berdasarkan prestasi pada musim 2021/2022 dari 1 Nov 2021 hingga 31 Okt 2022 dan mengiktiraf pencapaian pemain elit dan para dalam lapan kategori.“Dalam badminton Para, Suruhanjaya Anugerah BWF memberi kelonggaran khas untuk Kejohanan Dunia Para BWF 2022, yang berakhir pada 6 Nov lalu, untuk dimasukkan dalam senarai kejohanan yang layak,” menurut kenyataan BWF itu.- BERNAMA


Cristiano Ronaldo, idola saya - Rashford

DOHA, 28 November - "Peluang bermain bersama Cristiano Ronaldo adalah satu pengalaman yang sukar dipercayai."Demikian kenyataan dikongsikan penyerang England, Marcus Rashford.Menurutnya, Ronaldo adalah seorang idolanya dalam arena sukan bola sepak selain merupakan satu pengiktirafan dapat bersama beliau dalam satu pasukan.Ronaldo meninggalkan kelab gergasi eropah, Manchester United minggu lalu setelah kelab itu berjaya mencapai persetujuan bersama untuk menamatkan kontraknya berkuat kuasa serta-merta.Perpisahan itu berlaku selepas pemenang lima kali anugerah Ballon d'Or berkenaan mengkritik hebat pengurus United, Erik ten Hag dalam satu wawancara TV dan menuduh kelab itu 'mengkhianati'nya.Rashford bermain dengan Ronaldo, 37 tahun di United selepas menandatangani kontrak untuk akademi kelab itu semasa tempoh pertama pemain Portugis itu."Dengar, ia adalah pengalaman yang sukar dipercayai untuk bermain dengannya," kata Rashford, bercakap dalam sidang akhbar di pangkalan Piala Dunia England di Doha."Dia jelas salah seorang idola saya dan seseorang yang sentiasa saya sanjungi," katanya.“Jadi untuk berpeluang bermain dengannya adalah sukar dipercayai dan saya akan membawanya bersama saya dan ia adalah sesuatu yang boleh saya simpan bersama saya selama-lamanya."Jadi saya mendoakan yang terbaik untuknya. Kami jelas ingin berterima kasih kepadanya atas perkara yang dia lakukan untuk Manchester United dan mendoakan yang terbaik untuknya sepanjang kariernya."Bagaimanapun, Ronaldo masih belum mengumumkan kelab seterusnya.-AFP


Perlumbaan MSF Supermoto, platform cungkil bakat baharu

SEPANG, 28 November- Penganjuran perlumbaan MSF Supermoto diharap dapat menjadi platform bagi mencungkil bakat-bakat baharu permotoran pada masa akan datang.Jelas Eksekutif Media Sosial MSF Supermoto, Muhd Aliff Qayyum perlumbaan itu bakal memberi ruang kepada pelumba tempatan mempamerkan bakat masing-masing.Selain berpeluang berlumba dengan pelumba moto kelas perdana Moto 2, Asia Road Racing dalam trek sama."Objektif MSF ini kerana kita nak buat perlumbaan yang mesra rakyat, yang rakyat boleh sertai."Jadi bila kita buat sukan yang mampu untuk rakyat sertai, kita nak panggil lagi mereka yang tak pernah sertai perlumbaan, ada semangat nak sertai bila tengok ramai kawan terlibat," katanya di sini.

Bagi musim pertama, MSF telah mendapat penyertaan lebih 20 pelumba dan jumlah itu terus meningkat bagi musim 2022.


Brazil akur hilang Neymar, fokus untuk ke pusingan kalah mati

DOHA, 28 November - Skuad Brazil terpaksa akur dengan ketiadaan khidmat penyerang, Neymar Jr untuk berdepan Switzerland pada awal pagi esok.Juara dunia lima kali itu boleh mengesahkan tempat dalam pusingan kalah mati dengan kemenangan ke atas Switzerland, bergantung juga kepada keputusan perlawanan di antara Serbia dan Cameroon, pada hari sama.Brazil memulakan kempen mereka di Qatar dengan kemenangan 2-0 ke atas Serbia dalam Kumpulan G yang mana aset utama pasukan, Neymar cedera akibat terseliuh di pergelangan buku lali.“Ia adalah sesuatu yang sukar untuknya (Neymar) dan selepas perlawanan dia sedih. Walaupun ia perkara biasa tetapi Neymar mengimpikan untuk berkhidmat di Piala Dunia."“Kini, selepas ujian dan rawatan, dia melakukan fisioterapi 24 jam sehari yang menunjukkan betapa dia mahu kembali bersama kami."Kami tidak tahu bila tetapi kami berharap ia secepat mungkin,” kata pertahanan tengah Brazil, Marquinhos.

Sementara itu, bintang sensasi bola sepak, Cristiano Ronaldo menjadi pemain pertama Portugal menjaringkan gol dalam lima Piala Dunia selepas menyempurnakan penalti yang dipertikaikan dalam kemenangan pembukaan Portugal 3-2 ke atas Ghana dalam Kumpulan H.Portugal akan layak ke pusingan kedua jika menewaskan Uruguay di Stadium Lusail pada esok selepas skuad itu hanya mencatatkan seri 0-0 berdepan Korea Selatan.Danilo Pereira telah diketepikan daripada baki peringkat kumpulan selepas patah tiga tulang rusuk dalam latihan sekali gus pemain pertahanan berpengalaman, Pepe, 39, berkemungkinan akan diturunkan.Ia akan menjadikannya pemain luar kedua tertua pernah muncul dalam perlawanan Piala Dunia selepas pemain hebat Cameroon, Roger Milla.Piala Dunia Qatar 2022 menyaksikan 32 pasukan berentap di peringkat kumpulan untuk membawa pulang trofi paling berprestij dunia itu selepas Perancis mencatatkan kemenangan itu pada edisi lalu.Hanya setiap juara dan naib juara kumpulan layak untuk ke pusingan 16, pusingan kalah mati.Qatar dan Kanada merupakan dua pasukan yang tersingkir awal pada peringkat kumpulan, setakat ini selepas keduanya-duanya tewas dalam dua perlawanan.-AFP


Piala Dunia 2022: Sepanyol dan Jerman terikat 1-1, Kanada tersingkir

(Penyerang Sepanyol, Alvaro Morata (tengah) menjaringkan gol pendahuluan pasukannya pada perlawanan menentang Jerman dalam saingan Kumpulan E Piala Dunia 2022/ AFP)

AL KHOR, 28 November - Peluang untuk mara ke peringkat kalah mati masih terbuka selepas Sepanyol dan Jerman terikat 1-1 di Stadium Al Bayt, di sini dalam saingan Kumpulan E Piala Dunia 2022.Keputusan tersebut menyaksikan hasrat pasukan Jerman untuk mencatatkan kemenangan pertama gagal apabila diikat Sepanyol.Sepanyol mendahului di separuh masa kedua menerusi Alvaro Morata pada minit ke-62 namun pemain gantian Jerman, Niclas Fullkrug berjaya menyamakan kedudukan 10 minit kemudian.Selepas perlawanan ini, Sepanyol menjadi pendahulu kumpulan E namun dengan empat mata selepas dua perlawanan masih belum dapat mengukuhkan kedudukannya.Sementara nasib Jerman yang hanya meraih 1 mata selepas dua perlawanan ditentukan pada perlawanan terakhir berhadapan Costa Rica, pada Jumaat ini.Manakala Sepanyol pula akan berhadapan dengan wakil Asia, Jepun dengan kesemua perlawanan akan berjalan serentak.

(Penyerang Jerman, Leroy Sane (tengah) melarikan bola sambil diperhatikan penjaga gol Sepanyol, Unai Simon pada saingan Kumpulan E Piala Dunia 2022/ AFP)

Sementara itu, pasukan Kanada menjadi pasukan terbaharu menamatkan kempen Piala Dunia 2022 dalam kumpulan F susulan kekalahan terbaharu 1-4 kepada Croatia.Meskipun Alphonso Davies berjaya meletakkkan Kanada seawal minit kedua di Stadium Antarabangsa Khalifa, Doha, kelebihan tersebut hanya bertahan sehingga minit ke-36.Andrej Kramaric berjaya menyamakan kedudukan buat Croatia sebelum Marko Livaja memastikan The Vatreni mendahului menuju waktu rehat.Pada babak kedua, Kramaric melakar gol kedua pada minit ke-70 sebelum Lovro Majer memastikan kemenangan bergaya Croatia pada masa kecederaan.Selepas ini Croatia akan berhadapan Belgium manakala Kanada akan berhadapan Maghribi untuk melengkapkan jadual kumpulan.


Malaysia jumpa Thailand pada saingan akhir Piala Dunia ISTAF

(Skuad sepak takraw lelaki negara menewaskan Korea Selatan, 21-10, 21-15 pada aksi separuh akhir Piala Dunia Persekutuan Sepaktakraw Antarabangsa (ISTAF) 2022/ Foto FB WarisanTakraw.my)

KUALA LUMPUR, 28 November - Skuad sepak takraw lelaki negara melangkah ke perlawanan akhir Piala Dunia Persekutuan Sepaktakraw Antarabangsa (ISTAF) 2022, selepas membenam cabaran tuan rumah, Korea Selatan pada aksi separuh akhir.Pada pertembungan yang berlangsung di Kompleks Sukan Daejon Hanbat di Daejeon itu, skuad negara dibarisi trio Mohammad Syahir Mohd Rosdi, Mohammad Azlan Alias dan Amirul Zazwan Amir, melakar kemenangan 21-10, 21-15 dalam masa 50 minit.Menanti Malaysia di pentas akhir hari ini ialah musuh tradisi yang juga juara bertahan Thailand, yang menundukkan Jepun 21-8, 21-14 dalam satu lagi aksi separuh akhir.

Pada edisi kali ini, skuad Gajah Putih membawa Kritsanapong Nontakote, Pornthep Tinbangbon, Thawisak Thongsai, Phutawan Sopa, Yodsawat Uthaijaronsri dan Rachan Viphan.Kesemua pemain kecuali Thawisak, merupakan pemenang tiga pingat emas di Sukan SEA Vietnam di Hanoi, Mei lepas dan juara Piala Raja Thailand.Skuad Malaysia kendalian Azhar Sarabini menundukkan Jepun 21-8, 21-9 dan India 21-5, 21-12 dalam perlawanan peringkat Kumpulan F Divisyen Perdana, untuk layak ke peringkat separuh akhir. -BERNAMA


Muhammad Syafiq-Nur Dhabitah raih emas Grand Prix Terjun FINA

(Aksi Muhammad Syafiq Puteh-Nur Dhabitah Sabri pada kejohanan Grand Prix Terjun Persekutuan Renang Antarabangsa di Pusat Akuatik Nasional Bukit Jalil)

KUALA LUMPUR, 28 November - Gandingan penerjun negara, Muhammad Syafiq Puteh-Nur Dhabitah Sabri berjaya meraih emas pada saingan akhir acara tiga meter papan anjal seirama campuran Grand Prix Terjun Persekutuan Renang Antarabangsa (FINA) di Pusat Akuatik Nasional Bukit Jalil, di sini.Pasangan tersebut berjaya menewaskan pasangan dari Australia, Alysha Koloi-Lachlan Cronin dan Kang Minhyuk-Kim Nahyun dari Korea selatan.Muhammad Syafiq bersyukur mampu mempersembahkan terjunan mantap walaupun keputusan berganding dengan Nur Dhabitah dibuat pada saat-saat akhir.

(Gandingan penerjun negara, Muhammad Syafiq Puteh-Nur Dhabitah Sabri berjaya meraih emaspada saingan akhir acara tiga meter papan anjal seirama campuran Grand Prix Terjun Persekutuan Renang Antarabangsa)

"Sebelum ini saya dah usaha untuk individu lepas itu lagi seminggu sebelum kejohanan saya rasa tak kan nak tarik diri terus kan..jadi saya ambil keputusan, saya cakap dengan jurulatih yang saya nak main sekurang-kurangnya satu acara 'mix synchro' dengan Dabitah, ini pun 'last minute' sebenarnya," kata beliau ketika ditemui media selepas majlis penyampaian pingat. Sementara itu, Nur Dhabitah yang meraih tiga emas berpuas hati apa bila segala kerja kerasnya membuahkan hasil."Cabaran yang paling 'obvious', tiga 'event' dalam masa satu hari, selalunya paling-paling pun dua 'event' lah, tiga 'event' tak pernah lagi," jelas beliau.


Piala Dunia 2022: Maghribi kejutkan Belgium

DOHA, 28 November - Pasukan Maghribi mengukuhkan kedudukan dalam Kumpulan F bagi saingan Piala Dunia 2022 selepas mengejutkan pasukan Belgium, 2-0 di Stadium Al Thumama, di sini.Ia adalah kemenangan pertama buat The Atlas Lions yang sebelum ini seri tanpa jaringan berhadapan Croatia pada aksi pembukaan.Dua gol yang terhasil hadir di babak kedua selepas separuh masa pertama berakhir tanpa sebarang jaringan.Abdelhamid Sabiri meletakkan Maghribi di hadapan pada minit ke-73 hasil sepakan percuma.

(Pemain Maghribi, Hakim Ziyech (kiri) melarikan bola daripada pemain Belgium, Timothy Castagne pada perlawanan bola sepak Piala Dunia 2022 Kumpulan F di Stadium Al Thumama, Doha/AFP)

Jaringan berkenaan berjaya memperdayakan penjaga gol Belgium, Thibaut Courtois.Gawang Courtois sekali lagi bolos, kali ini di penghujung babak perlawanan.Gol berkenaan bermula dengan sepakan penjaga gol Maghribi, Munir Mohand Mohamedi sebelum Hakim Ziyech berjaya mendapat bola dan disudahkan Zakaria Aboukhlal. Maghribi akan berhadapan Kanada pada perlawanan terakhir kumpulan manakala Belgium perlu meraih 3 mata berhadapan Croatia.


Barisan pemain Sabah FC ditambah baik hadapi Piala AFC tahun depan

KOTA KINABALU, 27 November- Semua pemain Sabah FC akan dinilai semula sebelum senarai akhir skuad itu dibuat untuk menghadapi saingan musim hadapan, termasuk Liga Malaysia dan Piala AFC, kata Ketua Jurulatihnya Datuk Ong Kim Swee.Beliau berkata selepas penilaian dilakukan, beliau akan membuat keputusan sama ada mengekalkan atau menggugurkan mana-mana pemain, dalam usaha menambah baik pasukan bagi memastikan skuda Badak itu tampil dengan barisan terbaik.Beliau berharap pemain yang ditawarkan untuk kekal dapat menerima tawaran itu, kerana bukan mudah untuk mendapatkan pemain terbaik berikutan pasukan lain juga akan membuat penambahbaikan, untuk pasukan masing-masing musim depan.“Tahun ini merupakan satu pencapaian yang amat baik bagi saya, walaupun setahun kita bersama-sama tetapi para pemain telah berusaha dengan begitu baik.“Kita ucapkan terima kasih atas sokongan daripada Presiden Persatuan Bola Sepak Sabah (SAFA) Datuk Seri Bung Moktar Radin, Ketua Pegawai Eksekutif Sabah FC Firdaus Akhbar Khan dan Pengurus Pasukan Marzuki Nasir yang selalu bersama-sama pasukan,” katanya dalam kenyataan hari ini.

(Ketua Jurulatih Sabah FC Datuk Ong Kim Swee/BERNAMA)

Sabah akan mengiringi naib juara Liga Super Terengganu FC, beraksi pada saingan kejohanan Piala Konfederasi Bolasepak Asia (AFC) musim hadapan, susulan kekalahan Selangor FC di pentas final Piala Malaysia 2022 semalam.Ia berdasarkan peraturan ditetapkan Liga Bolasepak Malaysia (MFL) iaitu, jika juara Liga Super, Piala FA dan Piala Malaysia adalah kelab yang sama, atau Piala Malaysia dimenangi pasukan naib juara Liga Super, maka slot kedua ke Piala AFC akan diberikan kepada pasukan di tempat ketiga Liga Super.Kim Swee berkata persiapan awal perlu dijalankan, walaupun kejohanan Piala AFC hanya akan bermula pada pertengahan tahun depan.“Pada awal musim, kita harus mengenalpasti kekuatan serta setiap kelemahan, dan ini memberi kelebihan kepada Sabah FC. Apa yang penting di sini, saya berharap semua pemain Sabah FC sentiasa cergas kerana kita akan melalui proses amat padat dengan jadual liga, Piala Malaysia, Piala FA dan juga Piala AFC," katanya.-BERNAMA


Kejayaan luar biasa JDT - Mohd Farizal

KUALA LUMPUR, 27 November- Kejayaan memenangi Piala Malaysia 2022 memberi makna sangat besar kepada barisan pemain Johor Darul Ta’zim (JDT) selepas bekerja keras sepanjang musim ini, kata ketua pasukan Mohd Farizal Marlias.Penjaga gol berpengalaman itu berkata kemenangan 2-1 ke atas Selangor FC pada aksi final di Stadium Nasional di Bukit Jalil di sini malam tadi, melengkapkan pencapaian gemilang skuad Harimau Selatan apabila menyapu bersih kesemua tiga trofi utama musim ini, selain muncul juara Piala Sumbangsih.Lebih membanggakan Mohd Farizal, 36, ialah apabila beliau dan rakan sepasukan berjaya mengekalkan rekod tanpa kalah dalam kesemua pertandingan domestik musim ini iaitu Piala FA, Liga Super dan Piala Malaysia.“Kemenangan ini sangat bermakna kepada semua pemain kerana kita menguasai semua trofi saingan Liga Malaysia dan juga tanpa kalah dalam kesemua kejohanan domestik, ini suatu perkara luar biasa.“Tahun depan sudah pasti sasaran kita lagi tinggi sebab telah memenangi segala-galanya musim ini dan tahun depan juga pasti berbeza kerana saingan liga ada tambahan pasukan dan perlawanan, saya harap barisan pemain bersedia,” katanya pada sidang media selepas perlawanan akhir itu.Pada final semalam, Selangor terlebih dahulu di hadapan pada minit ke-45 hasil sepakan penalti Herlison Caion De Souza Ferreira sebelum JDT bangkit meledak dua gol masing-masing menerusi Bergson Da Silva pada masa kecederaan babak pertama dan Fernando Forestieri pada minit ke-59.Kejayaan itu membolehkan JDT mencipta kejayaan treble buat julung kalinya, selain berjaya mengulangi pencapaian memenangi Piala Malaysia pada 2017 dan 2019 serta mengubat kekecewaan tewas di pentas final edisi lepas kepada Kuala Lumpur (KL) City FC.

Sementara itu, Mohd Farizal yang menyarung jersi JDT sejak musim 2015 mengakui belum memikirkan soal persaraan dan masih bersemangat untuk membantu pasukan meraih lebih banyak kejayaan.“Selagi saya diberi kepercayaan dan selagi saya tiada kecederaan serius dan sebagainya sudah pasti saya akan beri segalanya,” katanya yang tidak menolak kemungkinan beralih ke bidang kejurulatihan selepas bersara kelak. -BERNAMA


Keletihan antara punca Selangor FC hilang fokus pada babak kedua - Sharul Nazeem

KUALA LUMPUR, 27 November- Pemain pertahanan tengah Selangor FC, Sharul Nazeem Zulpakar mengakui faktor keletihan antara punca skuad Gergasi Merah hilang fokus pada separuh masa kedua, sekali gus terlepas peluang menjulang Piala Malaysia pada final di Stadium Nasional di Bukit Jalil di sini, semalam.Pada perlawanan akhir yang berlangsung sengit dan disaksikan kira-kira 80,000 penonton itu, Selangor di bawah bimbingan Tan Cheng Hoe tewas 1-2 kepada Johor Darul Ta’zim (JDT).Sharul Nazeem atau lebih mesra disapa Afro berkata sekiranya Selangor mampu menyempurnakan deretan peluang pada babak pertama perlawanan, besar kemungkinan keputusan berpihak kepada mereka. “Jurang yang dilihat pada separuh masa pertama dan kedua ialah mungkin kami hilang fokus dan kepenatan semasa babak kedua perlawanan, kami tidak bersatu untuk bertahan atau menyerang pun tidak sekali. “Saya rasa banyak peluang berpihak kepada kami masa separuh masa pertama dengan boleh jaringkan dua atau tiga gol, jadi saya pun kecewa, tapi ini bola sepak, apa-apa boleh berlaku. Kita terima kekalahan ini,” katanya pada sidang media selepas perlawanan malam tadi.Bagaimanapun, pemain berusia 23 tahun itu berkata pujian wajar diberikan kepada rakan sepasukannya yang mempamerkan semangat juang tinggi dalam 90 minit perlawanan untuk cuba melakar kemenangan.

Aksi pemain Selangor FC Herlison Caion De Souza Ferreira meraikan jaringannya pada Perlawanan Akhir Piala Malaysia 2022 antara JDT bertemu Selangor FC di Stadium Nasional Bukit Jalil malam tadi / FOTO BERNAMA

Beliau yakin Selangor mampu bangkit daripada kekecewaan semalam dengan corak permainan lebih mantap bagi mengharungi saingan musim hadapan yang lebih mencabar.Aksi semalam menyaksikan Selangor terlebih dahulu di hadapan pada minit ke-45 hasil sepakan penalti Herlison Caion De Souza Ferreira sebelum JDT bangkit meledak dua gol masing-masing menerusi Bergson da Silva pada masa kecederaan babak pertama dan Fernando Forestieri pada minit ke-59.Kejayaan itu menyaksikan skuad Harimau Selatan mencipta kejayaan treble buat julung kalinya, selain berjaya mengulangi pencapaian memenangi Piala Malaysia pada 2017 dan 2019.Sementara Selangor terus kempunan merangkul sebarang gelaran juara dalam tempoh tujuh tahun selepas kali terakhir menjulang Piala Malaysia pada 2015. -BERNAMA


Piala Dunia 2022 :Tewaskan Mexico, Scaloni tarik nafas lega

DOHA, 27 November- Pengurus dan jurulatih Argentina, Lionel Scaloni menarik nafas lega selepas bintang dan pemain tengah mereka, Lionel Messi membantu menghidupkan semula peluang pasukan itu menerusi gol pertama menetang Mexico awal pagi tadi.Argentina yang berdepan penyingkiran sekiranya tewas berdepan Mexico, mengesahkan kemenangan dengan gol kedua oleh Enzo Fernandez.Pasukan digelar ' La Albiceleste' perlu menang dalam pertemuan menentang Poland rabu depan bagi memastikan kemaraan dalam 16 pasukan terbaik.

(Pemain-pemain Argentina meraikan jaringan gol pertama ketika menentang Mexico /AFP)

Ditanya tentang imej yang menunjukkan pembantunya, Pablo Aimar yang mengalirkan air mata ketika perlawanan, Scaloni memberikan pandangannya sendiri berkaitan insiden tersebut.

"anda perlu berfikir, itu hanyalah sekadar perlawanan bolasepak", katanya."Saya menerima mesej daripada abang yang berkata dia menangis. Saya katakan perkara itu tidak boleh berlaku.Scaloni turut menegur sikap pemain-pemain Argentina yang dibuai emosi ketika pertemuan menentang Mexico."Saya tidak berkongsi perkara seperti itu, pemain harus sedar ini hanyalah permainan bolasepak dan sikap seperti ini tidak boleh berterusan pada setiap perlawanan, katanya lagi."Sukar untuk setiap orang memahami tentang harapan,kalah dan menang. Apa yang penting adalah apa yang telah anda usahakan," katanya kepada media.Scaloni turut berkata dia tidak akan meraikan sebarang kemenangan meski Argentina seri ketika menentang Poland.Tambah Scaloni keputusan seri bakal mengakibatkan juara piala dunia dua kali itu itu tersingkir daripada pertandingan."Esok kita harus bersedia bagi perlawanan seterusnya. Perkara tersebut sama ketika kami memenangi Piala Copa Amerika. Kami harus berfikir apa langkah seterusnya", katanya kepada AFP.Skuad 'La Albiceleste' bakal menentang Poland rabu ini dalam misi wajib menang sambil mengharapkan Arab Saudi tewas dalam perlawan menentang Mexico bagi menghidupkan peluang mara ke kelompok 16 terbaik.-AFP


Jaringan Messi, Fernandez bantu Argentina menang ke atas Mexico

QATAR, 27 Novmeber - Jaringan Lionel Messi dan Enzo Fernandez pada separuh masa kedua sekali gus menghidupkan harapan Argentina untuk melangkah ke peringkat kalah mati kejohanan Piala Dunia FIFA dengan menundukkan Mexico 2-0 pada Sabtu.Messi menyumbat gol dari jarak jauh pada minit ke-64 sebelum Fernandez menyumbang gol kedua Albiceleste pada minit ke-87 dalam perlawanan yang berlangsung di stadium Lusail, lapor Xinhua.Pada perlawanan itu menyaksikan pengurus Argentina Lionel Scaloni membuat lima pertukaran ke atas pasukan yang sebelum ini tewas mengejut 1-2 di tangan Arab Saudi.

Seterusnya Argentina akan bertemu Poland dalam perlawanan akhir peringkat Kumpulan C pada Rabu manakala Mexico perlu menewaskan Arab Saudi untuk memastikan pasukan ini berpeluang mara ke pusingan kalah mati. - BERNAMA


3,000 penyokong JDT banjiri Dataran MBJB saksikan final Piala Malaysia

JOHOR BAHRU, 27 November-Kejayaan Johor Darul Takzim (JDT) menjuarai Piala Malaysia buat kali kelima diraikan 3,000 penyokong setia, yang menyaksikan perlawanan akhir tersebut menerusi skrin gergasi di Dataran Majlis Bandaraya Johor Bahru (MBJB) Johor Bahru malam tadi.Rata-rata penyokong menyifatkankemenangan 2-1 menewaskan Selangor FC menebus kekalahan pasukan 'Harimau Selatan' pada perlawanan akhir Piala Malaysia tahun lalu.

Salah seorang penyokong, Mohammad Nor Arif Nasleem Mohd Nurad menyifatkan kedua-dua pasukan menunjukkan kualiti permainan yang bermutu dan sengit."Tapi di separuh masa pertama,Selangor bermain dengan sangat baik dan menyebabkan JDT terkejut, tapi apabila JDT sudah mendapat rentak permainan, mendapat satu gol dan tambahan satu gol pada separuh masa kedua, kita harap JDT dapat kekalkan kelebihan gol sehingga tamat permainan,"jelasnya.Sementara itu, seorang lagi penyokong, Muhammad Haiqal Firdaus menyifatkantahun 2022 merupakan tahun gemilang buat pasukan JDT apabila menyapu bersih ketiga-tiga piala yang dipertandingkan."Johor menang pada edisi tahun ini, tunjukkan Johor mampu buat, Kita bangkit. Tahun lepas kita kalah dengan Kuala Lumpur City FC", katanya kepada media.


Mbappe bawa Perancis ke pusingan kalah mati

(Mbappe menjaringkan gol kedua pasukannya mengatasi penjaga gol Denmark Kasper Schmeichel/Ihsan FIFA/AFP)

DOHA, 27 November- Kylian Mbappe menjaringkan dua gol bagi membantu juara bertahan, Perancis menewaskan Denmark 2-1 dalam perlawanan Kumpulan D dan muncul pasukan pertama layak ke pusingan kalah mati Piala Dunia 2022 Qatar.Mbappe membuka jaringan pada minit ke-61.Bagaimanapun tujuh minit kemudian Andreas Christensen menyamakan kedudukan untuk Denmark sebelum Mbappe memastikan kemenangan buat Les Bleus pada minit ke-86.Setelah menjaringkan empat gol semasa kempen Perancis menjuarai Piala Dunia 2018 dan satu ketika menentang Australia, Mbappe kini menjaringkan tujuh gol dalam sembilan penampilan Piala Dunia.Selepas menewaskan Australia 4-1 dalam perlawanan pembukaan mereka di Qatar, Deschamps menukar tiga daripada empat pemain pertahanan.Theo Hernandez di bek kiri menggantikan abangnya yang cedera, selain Lucas dan Raphael Varane yang beraksi buat kali pertama dalam tempoh lebih sebulan setelah pulih daripada kecederaan. -AFP

(Mbappe meraikan kejayaan menjaringkan gol kedua pasukannya semasa perlawanan bolasepak Piala Dunia Qatar 2022 Kumpulan D antara Perancis dan Denmark/Ihsan FIFA/AFP)


JDT juara Piala Malaysia 2022

(Pasukan JDT meraikan kejayaan selepas berjaya menewaskan pasukan Selangor FC dengan keputusan 2-1 pada Perlawanan Akhir TM Piala Malaysia 2022/BERNAMA)

BUKIT JALIL, 27 November- Johor Darul Takzim (JDT) terus menguasai kancah bola sepak negara apabila muncul juara Piala Malaysia 2022 dengan menundukkan Selangor FC dalam perlawanan akhir.Dalam pertemuan yang berlangsung di Stadium Nasional Bukit Jalil, kedua-dua pasukan turun dengan misi berbeza.Pasukan The Red Giants yang memburu gelaran ke-34 terpaksa menangguhkan lagi hasrat tersebut apabila kecundang kepada skuad Harimau Selatan.Anak buah Tan Cheng Hoe bagaimanapun terlebih dahulu membuka jaringan pada minit ke-45 selepas dihadiahkan sepakan penalti yang disempurnakan Herlison Caion.Kedudukan itu bagaimanapun tidak bertahan lama apabila Bergson da Silva meledak gol penyamaan sebelum tamat separuh masa pertama berpunca daripada sepakan sudut.Bersambung babak kedua, kedua-dua pasukan terus rancak melancarkan serangan.Namun JDT yang berjaya meraih gol kedua hasil rembatan cantik Fernando Foriesteri pada minit ke-59.Percubaan Selangor untuk bangkit selepas itu gagal dan keputusan 2-1 kekal sehingga wisel penamat.Kemenangan ini melengkapkan gelaran ketiga JDT musim ini selepas menjulang Piala FA dan Liga Super.

(Tunku Mahkota Johor Tunku Ismail Sultan Ibrahim meraikan kejayaan bersama pemain selepas berjaya menewaskan pasukan Selangor FC/BERNAMA)


Mural raksasa Maradona hiasi bangunan 12 tingkat di Buenos Aires

BUENOS AIRES, 26 November-Rakyat Argentina memperingati legenda bola sepaknya, Diego Maradona sempena dua tahun pemergiannya. Wajah ikon bola sepak itu menghiasi sebuah bangunan setinggi 12 tingkat di Buenos Aires.Lukisan mural itu memaparkan Maradona sedang memakai jersi kebangsaan Argentina.

(Mural raksasa Maradona karya Alfredo Segatori di salah sebuah bangunan di Buenos Aires /REUTERS)

Turut menjadi tumpuan, lukisan setinggi 11 meter mendiang di sebuah bangunan lain dengan memakai jersi kelab Boca Junior.

Pada lukisan berkenaan juga dapat dilihat imej trofi piala dunia, bendera Argentina selain memakai penutup kepala, simbolik kepada Piala Dunia Qatar 2022.Maradona meninggal dunia pada 25 November 2020 akibat serangan jantung pada usia 60 tahun.Mural hasil karya Alfredo Segatori itu juga diharap dapat memberi semangat kepada pasukan yang digelar 'La Albiceleste' bagi meraih kejuaran di Piala Dunia 2022 di Qatar.

"Saya berharap lukisan tersebut dapat dilihat oleh pasukan kebangsaan sekaligus memotivasikan mereka bagi perlawanan berdepan Mexico," kata pelukis mural itu kepada media.Pasukan bola sepak Argentina berdepan misi hidup mati berdepan Mexico awal pagi esok selepas tewas mengejut 1-2 kepada Arab Saudi pada perlawanan pertama kumpulan C awal minggu ini.


Hashim Mustapha kritikal, terpaksa ditidurkan

KOTA BHARU, 26 November- Bekas pemain bola sepak kebangsaan dan Kelantan era 90-an, Mohd Hashim Mustapha dimasukkan ke hospital dan kini dilaporkan dalam keadaan kritikal akibat masalah komplikasi kencing manis.Hashim merupakan bekas pemenang anugerah Kasut Emas Liga Malaysia pada 1990, 1993 dan 1994.Beliau yang kini berada di zon merah Hospital Universiti Sains Malaysia (Hospital USM), Kubang Kerian terpaksa ditidurkan berikutan keadaan jantung yang semakin tidak stabil.Pada Oktober lalu, Mohd Hashim yang berusia 57 tahun itu telah menjalani pembedahan memotong kaki kirinya, akibat penyakit kencing manis yang dialaminya sejak beberapa tahun lalu.Lagenda bola sepak Kelantan itu pernah dinobatkan penjaring terbanyak dan memenangi anugerah kasut emas pada era 90-an dalam saingan Liga Malaysia selain turut mewakili negara pada era itu.

Penyerang kelahiran Kota Bharu itu, pernah dilantik sebagai penolong jurulatih pasukan Kelantan pada 2010 sehingga 2012 dan pernah menjadi ketua jurulatih pasukan Tok Janggut Warriors FC yang beraksi dalam Liga M3.


Akhir Piala Malaysia: JDT buru gelaran juara 'treble' berdepan Selangor

KUALA LUMPUR, 26 November - Menjelang aksi saingan akhir Piala Malaysia malam ini, Johor Darul Ta'zim (JDT) mempunyai satu misi sahaja apabila turun berdepan Selangor di Stadium Nasional Bukit Jalil, iaitu menjuarai trofi berprestij ini, sekali gus menjulang kejuaraan 'treble' buat julung kalinya.Namun, persoalannya, adakah Selangor FC, juara 33 kali Piala Malaysia, mampu menghalang hajat skuad Harimau Selatan itu malam ini?Ketua jurulatih JDT, Hector Bidoglio berkata memenangi Piala Malaysia adalah penting buat pasukannya biar pun sudah menjulang trofi Liga Super dan Piala FA musim ini.Namun pengendali kelahiran Argentina itu mengakui, Selangor yang dibimbing bekas ketua jurulatih Harimau Malaya, Tan Cheng Hoe tidak boleh dipandang mudah.

(Kali terakhir kedua-dua pasukan bertemu ialah pada aksi Liga Super di Stadium Majlis Bandaraya Petaling Jaya, September lepas dengan keputusan 1-1/ Foto BERNAMA)

Di bawah kendalian Cheng Hoe, The Red Giants mempamer peningkatan di posisi pertahanan dan serangan selain memiliki taktikal yang berkualiti ketika 'set-piece' bola mati.Justeru, Bidoglio menjelaskan pertemuan malam ini pastinya bukan mudah, namun JDT tetap gembira menyambut cabaran 'istimewa' daripada Selangor, yang dalam misi memburu kejuaraan ke-34 dalam sejarah Piala Malaysia.Rekod lima pertemuan terakhir dalam semua pertandingan berpihak JDT yang melakar tiga kemenangan dan dua seri.Kali terakhir kedua-dua pasukan bertemu ialah pada aksi Liga Super di Stadium Majlis Bandaraya Petaling Jaya, September lepas dengan keputusan 1-1.


Piala Dunia : Ecuador ikat Belanda

DOHA, 26 November- Ecuador bangkit daripada ketinggalan untuk mengikat Belanda 1-1 dalam aksi Kumpulan A Piala Dunia, awal pagi tadi.Keputusan itu menyaksikan tuan rumah, Qatar, yang tewas dua perlawanan berturut-turut, menjadi pasukan pertama gagal ke pusingan kalah mati.Dalam aksi di Stadium Ahmad bin Ali, Belanda mendahului permainan menerusi Cody Gakpo yang mendapat hantaran daripada Davy Klaassen pada minit keenam.Ecuador bangkit di babak kedua dengan menyamakan kedudukan menerusi Enner Valencia hanya empat minit selepas rehat.Valencia kini menjadi penjaring terbanyak kejohanan dengan tiga gol, tetapi terpaksa membayar harga mahal selepas mengalami kecederaan di akhir permainan.Belanda dan Ecuador kini mendahului kumpulan dengan empat mata, diikuti Senegal tiga mata dan Qatar tanpa sebarang mata. -REUTERS


Piala Dunia : Neymar sah diketepikan pada aksi bertemu Switzerland

DOHA, 26 November- Kem pasukan Brazil mengumumkan bahawa penyerang superstar Neymar akan terlepas perlawanan seterusnya menentang Switzerland selepas dia mengalami kecederaan ligamen buku lali ketika aksi menentang Serbia kelmarin.“Hari ini adalah salah satu momen paling sukar dalam karier saya... dan sekali lagi dalam Piala Dunia,” tulis Neymar di Instagram."Saya mengalami kecederaan ya, ia menjengkelkan, ia akan menyakitkan tetapi saya pasti saya akan berpeluang untuk kembali kerana saya akan melakukan yang terbaik untuk membantu negara saya, rakan sepasukan dan diri saya sendiri."Neymar juga dikatakan bakal diketepikan untuk perlawanan terakhir kumpulan menentang Cameroon menurut laporan dari Globo Esporte Brazil. -AFP


Piala Dunia : Dua gol lewat Iran buat Wales buntu

AL KHOR, 26 November- Iran menjaringkan dua gol pada masa kecederaan untuk mengejutkan Wales 2-0 dan memberi nafas baharu dalam kempen Piala Dunia yang dibayangi bantahan besar-besaran antikerajaan di tanah air mereka.Pemain Iran akhirnya menyanyikan lagu kebangsaan mereka sebelum kemenangan mereka ke atas Wales, setelah memilih untuk hanya mendiamkan diri dalam perlawanan pembukaan mereka di Qatar sebagai tanda sokongan yang jelas kepada penunjuk perasaan.Iran menghukum Wales yang diketuai Gareth Bale pada minit kelapan masa kecederaan apabila pemain gantian, Rouzbeh Cheshmi mencetak nama selaku penjaring menggamatkan seluruh stadium.Tidak lama selepas itu, Ramin Rezaeian pula menceriakan penyokong The Lions of Persia membuatkan Wales tergamam.Terdapat adegan emosi ketika pemain dan staff Iran, termasuk jurulatih Carlos Queiroz, berpelukan di atas padang dan menerima pujian penyokong mereka.Mehdi Taremi, penyerang bintang pasukan itu, memberi penghormatan kepada penyokong Iran."Terima kasih kepada penyokong kami, mereka membantu kami sepanjang masa," kata Taremi, yang ditepis oleh Wayne Hennessey apabila penjaga gol keluar dari gawangnya.Hennessey dilayangkan kad merah pada minit ke-86, menerima kad merah pertama Piala Dunia.“Kami memerlukan penyokong untuk menyokong kami seperti biasa,” tambah Taremi.Iran akan mara ke pusingan 16 terakhir jika mereka memenangi pertembungan politik dengan Amerika Syarikat pada Selasa. -AFP


Piala Dunia : Qatar, negara tuan rumah pertama tersingkir selepas dua perlawanan

DOHA, 26 November- Negara tuan rumah Qatar tersingkir daripada Piala Dunia berikutan kekalahan kedua berturut-turut.Qatar tewas 3-1 kepada Senegal dan menjadi pasukan pertama yang tersingkir daripada Piala Dunia kali ini selepas Belanda dan Ecuador seri 1-1 dalam satu lagi perlawanan Kumpulan A.Juara Asia, Qatar menaruh harapan tinggi untuk menyertai kejohanan itu tetapi menjadi pasukan tuan rumah kedua yang tersingkir di peringkat kumpulan, selepas Afrika Selatan pada 2010.Gol daripada Boulaye Dia, Famara Diedhiou dan Bamba Dieng sudah cukup untuk memberikan kemenangan kepada juara Afrika, Senegal.Mohammed Muntari menjaringkan gol tunggal Qatar Piala Dunia setakat ini dalam penampilan sulung yang amat mengecewakan di pentas terbesar bola sepak dunia.Ia adalah kali pertama negara tuan rumah Piala Dunia tersingkir selepas hanya dua perlawanan.“Kami ingin memohon maaf kepada penyokong dan seluruh negara,” kata pemain pertahanan Qatar, Tarek Salman."Kami telah membuat mereka berasa sedih kerana tewas dua perlawanan berturut-turut dalam Piala Dunia."Senegal kini mesti menewaskan Ecuador untuk mara ke fasa kalah mati manakala Qatar berdepan Belanda. -AFP


"Abaikan ejekan penyokong" - Southgate

AL KHOR, 26 November- Gareth Southgate menggesa pemain England untuk mengabaikan komen-komen negatif selepas mereka dicemuh berikutan keputusan seri 0-0 menentang Amerika Syarikat awal pagi tadi di Stadium Al Bayt.Skuad Southgate mensia-siakan peluang untuk menempah tempat ke pusingan 16 terakhir dengan persembahan lesu yang hanya menampilkan satu percubaan tepat ke arah gol lawan.Selepas membelasah Iran 6-2 dalam aksi pembukaan Kumpulan B, The Three Lions disebut-sebut sebagai bakal juara dunia.Penyokong England di Stadium Al Bayt meluahkan perasaan mereka dengan ejekan yang riuh-rendah bergema di sekeliling tempat penonton semasa wisel penamat.Tetapi Southgate menegaskan pemainnya mesti mengabaikan kritikan dan ejekan tersebut kerana dia tidak mempunyai maslaah dengan prestasi mereka."Adakah kami dicemuh? Saya tidak pasti sama ada ia ditujukan kepada kami. Secara peribadi, saya sangat gembira dengan prestasi pemain menentang lawan yang sangat sukar," kata Southgate."Sudah tentu saya mahu penyokong kami pulang dengan gembira dan saya mahu penyokong kami di rumah mempunyai senyuman di wajah mereka. Kami tidak berjaya mencapainya hari ini. Tetapi saya tidak boleh membiarkan perkara itu menjejaskan pasukan."Kami perlu bertenang pada saat-saat ini. Kami pernah melalui kejohanan sebelum ini.Meski sekadar mengutip satu mata, England kekal di tangga teratas Kumpulan B dan mereka akan layak ke pusingan 16 terakhir dan perlu mengelak kekalahan dengan kelebihan empat gol kepada Wales pada hari Selasa.Southgate mengakui England tidak mempunyai sengat dan kualiti seperti ketika membenam Iran, menyalahkan persembahan hambar mereka disebabkan usaha gigih pemain The Yanks."Pemain sangat kecewa selepas perlawanan tetapi saya memberitahu mereka semuanya akan menjadi lebih baik. Mereka menunjukkan sisi lain kepada permainan mereka dan itu lebih penting," kata Southgate. - AFP


Cheng Hoe idam `happy ending' Selangor rangkul kejuaraan Piala Malaysia

(Jurulatih JDT, Hector Pablo Bidoglio (dua kiri) dan pengendali Selangor, Tan Cheng Hoe (dua kanan) memperagakan trofi Piala Malaysia bersama ketua pasukan Selangor, Shahrul Nazem (kanan sekali) dan ketua pasukan JDT, Farizal Marlias)

KUALA LUMPUR, 25 November- Pengendali Selangor FC, Tan Cheng Hoe tidak gusar dengan ketiadaan tonggak pertahanan utamanya, Yazan Al-Arab yang digantung perlawanan.Selaku jurulatih yang berjaya membimbing pasukan sehingga ke perlawanan akhir Piala Malaysia, ujarnya barisan pemain yang bakal diturunkan perlu kekal berdisiplin dan mengelak melakukan kesilapan mudah.Mana-mana jurulatih sudah pasti mengimpikan 'happy ending' dengan menjulang trofi kebanggaan terbabit, tidak terkecuali Cheng Hoe.Namun bekas pengendali kebangsaan itu menegaskan misi melakar kejayaan itu harus disulam berdasarkan kemampuan pasukannnya itu."Semenangnya, kalau kita tengok rantaian jentera serangan Johor Darul Ta'zim JDT memang cukup tajam, cukup berbahaya. "Saya beritahu pada para pemain saya yang penting jangan cepat hilang bola, kawalan bola, 'ball position' juga cukup penting untuk mengawal tempoh tersebut dan menguasai perlawanan," katanya.. Tetao optimis, Cheng Hoe t yakin anak buahnya dapat memberikan persembahan terbaik berdepan (JDT) pada aksi final di Stadium Nasional Bukit Jalil, malam ini."Mana-mana jurulatih terbaik pun tidak boleh beri jaminan (menang) di final tetapi impian jurulatih di final sudah pastilah mahu menjadi juara"Kita lihat bukan mudah untuk membawa pasukan berada pada tahap terbaik dalam masa singkat. Kita jangka aksi yang sengit dan saingan cukup hebat malam esok."Kita pun mahu capai impian tetapi kita nampak Selangor tidak berada pada tahap terbaik sepanjang musim ini dan final ini satu pencapaian yang besar."Kalau mendapat kejuaraan, itu adalah bonus yang cukup besar. Jadi saya harap pemain dapat fokus dan saya percaya mereka mampu memberikan persembahan terbaik," katanya pada sidang media pra perlawanan di Stadium Nasional Bukit Jalil, di sini.

(Pengendali Selangor FC, Tan Cheng Hoe)

Bagi pemain pertahanan Sharul Nazeem Zulpakar, dia berharap pasukannya tidak hilang fokus dalam misi memburu gelaran juara ke-34. "Kami layak ke pentas akhir dan saya rasa bukan mudah untuk kami melangkah sejauh ini."Laluan kami bukan mudah, jadi Insya-Allah kami akan buat yang terbaik untuk perlawanan akhir nanti," katanya.Kali terakhir Selangor muncul juara Piala Malaysia ialah pada musim 2015, sebelum gagal mempertahankan gelaran apabila tewas kepada Kedah di final musim berikutnya.


Sultan Selangor minta penyokong Selangor FC jaga tingkah laku, elak provokasi

SHAH ALAM, 25 November- Sultan Selangor, Sultan Sharafuddin Idris Shah menasihatkan penyokong Selangor FC agar menjaga tatatertib dan tingkah laku ketika menyaksikan perlawanan akhir Piala Malaysia 2022 antara pasukan itu dengan Johor Darul Ta’zim (JDT) di Stadium Nasional Bukit Jalil, malam esok.

Menerusi hantaran di laman Facebook rasmi Selangor Royal Office, Sultan Sharafuddin berharap penyokong pasukan Merah Kuning tidak mencetuskan kekecohan serta mencemarkan nama baik pasukan termasuk terbabit dalam sebarang bentuk pergaduhan, walau apa pun keputusan perlawanan.

Menerusi hantaran itu juga, Sultan Selangor berharap setiap penyokong haruslah bersikap matang dan tidak melayan provokasi berlebihan.


JDT sasar lengkapkan kejuaraan "treble"

(Jurulatih JDT, Hector Pablo Bidoglio (kiri) dan kapten pasukan JDT, Farizal Marlias (kanan) pada sidang media praperlawanan di ibu negara)

KUALA LUMPUR, 25 November- Menjelang aksi Final Piala Malaysia 2022 esok, ketua jurulatih Johor Darul Ta'zim (JDT), Hector Bidoglio mahu anak-anak buahnya berwaspada dengan momentum kebangkitan dipamerkan Selangor FC pada Liga Malaysia musim ini yang pada masa sama memburu gelaran ke-34.Katanya, penting buat skuad Harimau Selatan itu merangkul kejuaraan sekali gus mencatat kejuaraan “treble” buat julung kalinya biarpun sudah menjulang piala Liga Super dan Piala FA tahun ini selain meraih Piala Sumbangsih.“Perlawanan esok dijangka sukar, perlawanan akhir dan untuk sampai di sini adalah amat sukar tetapi pemain kami dalam keadaan baik, mereka sangat gembira kerana kami bermain satu lagi final.   "Piala Malaysia ini adalah amat penting buat JDT untuk memenangi empat piala dalam setahun adalah sukar, kami akan mengambil tanggungjawab penuh dan akan memberi segalanya di padang untuk memenangi piala ini,” katanya pada sidang media praperlawanan di sini.Jelas Hector, pengekalan prestasi optimum sesebuah pasukan bermula dari mentaliti pemain namun beliau optimis skuadnya mampu memberi aksi terbaik dalam perlawanan akhir esok."Kami ambil tanggungjawab sepenuhnya. Kami akan memberikan segala-galanyanya di padang untuk menang."Selangor selaku pasukan lawan mempunyai juga mempunyai kekuatan dan kelebihan, mereka sangat kuat dalam pertahanan dan kesebelasan utama juga padu, saya masih ingat mereka mendapat tiga gol dalam separuh masa pertama ketika melawan Terengganu tempoh hari. Ini kita perlu elakkan. Kami mesti cuba menggunakan dan mengambil peluang atas kelemahan mereka," katanya.

(Jurulatih JDT, Hector Pablo Bidoglio (kiri) dan pengendali Selangor, Tan Cheng Hoe (kanan) memperagakantrofi Piala Malaysia bersama ketua pasukan Selangor, Shahrul Nazem (kanan) dan ketuapasukan JDT, Farizal Marlias pada sidang media final Piala Malaysia di Stadium Nasional Bukit Jalil)

Sementara itu, bagi Kapten pasukan JDT, Farizal Marlias, dia berharap trofi berkenaan akan kembali ke dakapan skuad Harimau Selatan sekali gus memadam kekecewaan musim lalu.

"Apa yang positifnya pada pemain-pemain, sudah pasti mereka sangat bersemangat dan yang menggembirakan saya, pemain-pemain tiada kecederaan, oleh itu skuad bersedia 100 peratus untuk bermain esok," katanya.Juara Liga Super sembilan kali berturut-turut itu pernah menjuarai Piala Malaysia pada edisi 2017 dan 2019 sebelum tumpas musim lalu ke atas LL City FC dalam aksi akhir.Sementara Selangor layak dua kali ke pentas akhir pada 2017 dan 2019 sejak penubuhan kelab itu pada 2013, sementara kali terakhir Selangor muncul juara ialah pada musim 2015 sebelum gagal mempertahankan gelaran apabila tewas kepada Kedah di final musim berikutnya.Rekod lima pertemuan terakhir dalam semua pertandingan berpihak JDT yang melakar tiga kemenangan dan dua seri berdepan Selangor. Kali terakhir kedua-dua pasukan bertemu berakhir dengan keputusan 1-1 pada aksi Liga Super di Stadium Majlis Bandaraya Petaling Jaya, September lalu.


Polis dibantu pelbagai agensi pastikan tahap keselamatan terbaik pada aksi akhir Piala Malaysia

KUALA LUMPUR, 25 November- Polis Diraja Malaysia (PDRM) menegaskan tahap keselamatan telah dipertingkatkan dengan mendapat kerjasama pelbagai agensi bagi memastikan kelancaran perlawanan akhir Piala Malaysia 2022 antara Selangor dan Johor Darul Ta’zim (JDT) di Stadium Nasional Bukit Jalil esok.Menurut Ketua Polis Daerah Cheras, ACP Zam Halim Jamaluddin berkata penambahan kekuatan anggota ini dapat menjaminkan keselamatan lebih efisien dan sempurna kepada semua penonton yang akan hadir."Kami telah meningkatkan jumlah kawalan keanggotaan di stadium dan kita juga ada meletakkan pegawai-pegawai polis yang berpakaian preman duduk bersama-sama penyokong."Kita pantau segala gerak tingkah laku penyokong supaya tidak melakukan sebarang provokasi melampau,"katanya dalam satu sidang media.Tambahnya lagi, pemeriksaan tubuh badan di setiap pintu masuk turut dipertingkat bagi mengelak penonton membawa barangan terlarang seperti dron, mercun, objek tajam, topi keledar dan sebagainya.Selain itu, beliau meminta khususnya kepada penyokong Selangor untuk menggunakan pengangkutan awam bagi mengelakkan kesesakan lalu lintas.

(Ketua Polis Daerah Cheras, ACP Zam Halim Jamaluddin)


Piala Dunia Qatar : Portugal menang tipis ke atas pasukan ranking terendah, Ghana

(Penyerang Portugal Cristiano Ronaldo bertembung dengan penjaga gol Ghana Lawrence Ati Zigi /AFP)

DOHA, 25 November- Ghana, hadir ke Piala Dunia 2022 di tangga ke-61 dalam ranking Persekutuan Bolasepak Antarabangsa (FIFA), merupakan pasukan dengan ranking paling rendah bertanding di Qatar dan ia disebabkan perjalanan berliku mereka sebelum ke negara Teluk itu.Atas kertas, Portugal diletakkan selaku pilihan dengan barisan pemain bintang dan ranking lebih baik.Namun, pada aksi yang berlangsung di Stadium 974, The Black Stars dilihat menguasai perlawanan sejak awal sehinggalah pengadil Ismail Elfath memberikan penalti kepada Portugal, dan Ronaldo mudah menyempurnakan jaringan meletakkan A Seleção di depan minit ke-65.Andre Ayew menyamakan kedudukan tidak lama selepas itu sebelum Joao Felix kembali meletakkan Portugal di depan berselang lima minit.Rafael Leao kemudiannya menjadikan keputusan 3-1 pada minit ke-80 sebelum Ghana mencuri satu peluang beberapa minit sebelum aksi tamat menerusi jaringan oleh Qsman Bukhari.Aksi tersebut turut menyaksikan kapten Portugal, Cristiano Ronaldo mencatat sejarah sebagai pemain pertama menjaringkan gol dalam lima edisi Piala Dunia.Ronaldo memintas Pele dan pemain Jerman Uwe Seeler dan Miroslav Klose, yang kesemuanya menjaringkan gol dalam empat Piala Dunia.

(Penyerang Portugal Cristiano Ronaldo memberikan tanda 'bagus' ketika meninggalkan padang / AFP)

Sementara itu, AFP melaporkan Pengendali Ghana Otto Addo jelas kecewa dengan keputusan itu lantas menyalahkan penalti yang diberi pengadil kepada Portugal, sebagai punca kekalahan pasukannya."Kami sangat kecewa, apalagi apabila saya melihat situasi penalti. Sehingga tahap itu kami benar-benar mempunyai perlawanan yang baik," kata Addo."Saya fikir ia adalah keputusan yang salah, kami bermain bola... Saya tidak tahu mengapa VAR tidak muncul, tiada penjelasan. "Jika seseorang menjaringkan gol maka tahniah, tetapi ia benar-benar hadiah... 'hadiah istimewa' daripada pengadil."Ditanya sama ada penalti akan diberikan kepada pemain lain selain Ronaldo, Addo berkata: "Anda perlu bertanya kepada pengadil"."Saya tidak mempunyai bukti bahawa keputusan berbeza akan dibuat untuk orang lain... Saya tidak tahu sama ada mereka tidak memberi perhatian atau VAR tidak memberi perhatian," tambahnya."Saya fikir ia luar biasa, ia sebenarnya satu kekasaran terhadap kami."Jurulatih Portugal Fernando Santos menepis kritikan Addo terhadap pengadil dari Amerika itu, dengan mengatakan bahawa pegawai VAR akan campur tangan sekiranya mereka melihat sesuatu yang tidak diingini."Jika VAR mengatakan pengadil harus melihat sesuatu maka dia akan melihatnya," kata Santos."Jika VAR tidak memanggil pengadil, itu kerana mereka melihat imej dan tidak fikir ada apa-apa untuk dilihat,"katanya.

(Penyerang Portugal Cristiano Ronaldo merembat dan menjaringkan sepakan penalti semasa perlawanan bola sepak Piala Dunia Qatar 2022 Kumpulan H antara Portugal dan Ghana / AFP)

(Pemain pertahanan Portugal Danilo Pereira berebut bola dengan penyerang Ghana Inaki Williams semasa perlawanan bola sepak Kumpulan H Piala Dunia Qatar 2022 antara Portugal dan Ghana / AFP)